Zerbitzu pribatu duinak aldarrikatu ditu LABek

LAB sindikatuko Zerbitzu Pribatuen Federazioko delegatuak batzarrean bildu dira gaur Iruñeko Burguen Plazan, Covid-19aren krisiak sektore horretan nola eragin duen aztertzeko. Krisiaren eraginez “kaltetuenak” izan direla salatu dute ondoren manifestazioan.

“Ez dira komunikabideetan agertu, ez da txalorik izan haiendako, baina pandemiaren aurpegi gogorrenetako bat pairatu behar izan dute”, adierazi du LAB sindikatuak. Zerbitzu pribatuen sektoreko langileek “oso egoera gogorrak” bizi izan dituztela salatu dute manfestazio baten bidez.

Pandemia iritsi aurretik lan prekarietatea jasaten zuen sektorea dela gogoratu du sindikatuak, eta krisiak egoera laztu duela: “Gauza bat argi gelditu da: guztiz prekarizatuta dauden sektoreak ixteak, ABEEEen formularen bidez, bermatzen duena ez da enplegua, pobrezia betikotzea baizik”.


Zorpetzeak goraka jarraitzen du

Goia jo du Hego Euskal Herriko gobernuen zorrak, finantzatzeko baldintza leunagoak baliatuta.


Amurrioko VIII. BEC-tekada Bertso Jaialdia Amurrioko Antzokian

Amurrioko VIII. BEC-tekada Bertso Jaialdia Amurrioko Antzokian izango da aurten ere. Bertsolariak urtarrilaren 4an, arratsaldeko 20.00tan izango dira Amurrion.

Bertan izango dira bertsolari ezagunenak: Maialen Lujanbio, Andoni Egaña, Sustrai Colina, Aitor Mendiluze, Unai Iturriaga, Amets Arzallus, Jon Maia eta Aitor Sarriegi. Gai jartzaile moduan Naroa Sasieta izango da.

Jaialdiak BECtekada izena du, 2009an BEC erabat beteta 13.000 lagunen aurrean ospatu zen Euskal Herriko Bertsolari Txapelketako finalista guztiek hartuko baitute parte. 2013ko abenduan ospatuko da hurrengo Euskal Herriko Bertso Txapelketa Nagusiko finala eta Andoni Egañak bertan parte hartuko ez duenez, gainerako finalistekin taula gainean ikusteko azken aukera izango da aurtengoa.

Sarrerak 7 euroko prezioa du eta Amurrioko Kultur Etxean daude salgai.


Urundiru

"Hizkuntza txikia higatzen joan zen aginte-gazteleraren mesedetan; baina euskararen arrastoak hor zeuden."

Gauza jakina da Gasteizek hartzen duela arabar lautadako, eta baita Araba osoko, jende talde ugariena, populu dentsitate altuena. Horrek berez ekarri izan du mendeetan zehar salerosketa hartu-eman garrantzitsuenak hiriburuan izatea. Eta jakin badakigu horrelakoetan ika-mikak, tirabirak eta liskarrak eguneroko ogi izaten zirela.

Bada, horrelako liskar baten bidez etorri da gugana "urundiru" hitza eta berari lotutako istorioa:

"Urundiru, que queryan desir dinero de harina". Una imposición medieval de la ciudad de Vitoria sobre los labradores de las aldeas de su jurisdicción.

Antza denez, Bitoriako jauntxoek inguruko herrietako nekazariei ordainarazten zieten zerga zen "urundiru" izenekoa…"urunaren dirua"… irinaren gaineko zerga!

Zegoeneko Gasteiz zaharra Bitoria zen aspaldi, eta bertako biztanleak arras erdaldunduta zeuden 1200 urteaz geroztik Gaztelaren eraginpean sarrarazi zituztenetik. Hizkuntza txikia higatzen joan zen aginte-gazteleraren mesedetan, baina, hala ere, euskararen arrastoak hor zeuden, bizirik eta erabilgarri; atzerakada salatzeko euskaltzaleak ere agertzen hasi ziren: Joakin Jose Landazuri eta Lorenzo Prestamero historialari eta euskaltzale handiak, kasu. Eta horrela izan zen hurrengo mendeetan ere, euskara atzeraka baina euskaltzale ugari ernetzen gasteiztar eta arabarren artean.

Lan hori aztertzeko gero eta ikerketa gehiago egiten ari dira Arabako euskararen gainean, eta honek Mendebaldeko Euskalkian izan zuen garrantziaren inguruan. Ikerketa akademiko horietatik kultur ekimenetara ere egin du jauzi Arabako euskarak, eta Koldo Zuazo hizkuntzalariaren aholkupean Gorka Lazkanok Errementari filmean gidoia euskara mota ezberdinetara moldatzeko egindako lana luze txalotzekoa da.

Agian Arabako euskaran idatzitako testuak ez dira ugari: Lazarraga, Landuchio, Betolatza, Garcia Albeniz, Gamiz... baina euskararen arrastoak eta hizkuntzaren alde egindako adierazpen eta ekimenak, ordea, alderik alde zeharkatu dute probintzia azken hiru mendeetan.

Zamarginen kalean bada errexal eder bat, egin leidi euskararen betagarri!


Realzaleen txalo artean utzi dio futbolean jokatzeari Mikel Aranburuk

Partida hasi aurretik klubaren omenaldia jaso du, eta 75. minutuan, aldatu dutenean, Anoeta zutik jarri da kapitaina agurtzeko. 1-0 irabazi du Realak.


Herri antzerkia

Idauze-Mendiko gazteak ari dira maskaradak prestatzen, urtarrilaren 18ko jokaldirako30


URTARRILAK 2xan. GAZTETXIA BERREKITEN!

Gazte Asanblada ez dabil bere ekintzak aurrera eramateko kide bila, nork beria egin deixan Gaztetxeko espaziua eskaintzen dihardu!

Eta zuk, zer egin nahiko zenduke? Nola? Aurrera begira BERREKITERA doia; aurrerantzian gaztetxian egin nahi dozuna proposatzeko aukera!! 17:00tan izango da hizordua!

Uda aurretik abiatutako "Berrekiten-Berriketan" prozesuari amaiera emongo dotsa. Esan bezela, ez da egungo asanbladara indarrak batzeko deialdixa izango, aurerrantzian gaztetxia erabili nahi dutenen topaketa baizik. Zer egin nahi dan, nola... bertara hurbiltzen dianek erabakiko dabe.

http://www.plaentxia.eus/…/s…/946-gaztetxeko-bidixua-ikusgai

Oin artekuok guria egin dogu, egin zuk zeure! Gazte guztiona da, etorri proposatu eta erabili! !


Josetxo Ezkurraren omenezko 26. Pilota txapelketako jardunaldi berri bat jokatuko da igandean

Alebin, infantil, kadete eta senior mailako partidak jokatu dituzte Eratsunen, Iruritan, Lesakan eta Donezteben

Doneztebeko Erreka elkarteak hogeita seigarren aldiz antolatutako Josetxo Ezkurra Memoriala eskuz binakako pilota txapelketako jardunaldi berri bat jokatuko da apirilaren 17an. Alebin, infantil, kadete, eta senior mailako pilotariak ariko dira.

Alebinak, Eratsunen 09:30ean

Zulaika (Oberena) – Amiano (Añorga)

Aitor Alava (Zaramaga) – Iraitz Imaz (Aldabide)

Iraitz Goikoetxea (Orereta) – Mattin Izagirre (Zestoa)

Ibai Etxeberria (Orereta) – Aitor Agesta (Erreka)

Beñat Apezetxea (Umore Ona) – Aimar Martikorena (Buruzgain)

Sarasibar (Oberena) – Markel Agirrezabal (Tolosa)

Oskar Etxague (Ardoi) – Eskuza (Laudio)

Infantilak , Iruritan 09:30ean

Jpsu Igoa (Ardoi) - Patxi Loiarte (Erreka)

Ekain Sein (Oiarpe) - Asier Ballarena (Bortziriak)

Xabier Aburuza (Oiarpe) – Elosegi (Ilunpe)

Diego Etxague (Ardoi) - Aingeru de la Fuente (Esteribar)

Unanue (Añorga) – Markel Aranberri (Txukun Lakua)

Ander Izagirre (Urretxu) – Solatxi (Laudio)

Markel Garcia (Urretxu) – Ekaitz Migeltorena (Lagunak)

Alvaro Peso (Titin III) - Jorge Fernandez (Titin III)

Kadeteak, Lesakan 09:00etan

Ganboa (Gure Pilota) - Oier Ariztegi (Bortziriak)

Asier Maia (Esteribar) – Iker Elizegi (Andoain)

Ferkin Arribillaga (Ardoi) - Gaizka Agirre (Erreka)

Aitor Aizkorbe (Umore Ona) - Roldan (Ardoi)

Olaguenaga (Durango) – Hegoi Txoperena (Aurrera)

Jabi Oskoz (Oberena) – Gutierrez (Titin III)

Yuste (Laudio) - Santamaria (Oberena)

Yaniz (Oberena) – Muguruza (Laudio)

Seniorrak, Donezteben 09:00etan

Iker Tainta (Igantzi) - Iñaki Barbarejo (Paz de Ziganda)

Etxamendi (Oberena) - Beloki (Aurrera Saiaz)

Antton Aranburu (Eple) – Gorriti (Erreka)

Gelis Adonis (Zestoa) – Joseba Baez (Erreka)


Azkoitiko zebrabideetan piktogramak, inklusioa eta irisgarritasuna bermatzeko

Zebrabideetako alerta zeinuak ez ditugu denok modu berean deszifratzen. Azkoitian irisgarritasunaren alde pauso bat eman nahi izan dute eta aurrerantzean oinezkoek piktogramak ikusiko dituzte.

Zebrabideetako alerta zeinuak ez ditugu nonbait denok modu berean deszifratzen. Azkoitian irisgarritasunaren alde pauso bat eman nahi izan dute eta aurrerantzean oinezkoek piktogramak ikusiko dituzte. 'Faktoria' bertan izan da Marea Urdina, Gautena eta Udaleko ordezkariekin.


Parkinsonaren ikerketaren aldeko ongintza ekitaldi bat antolatu du Aspargik

Carmen Olazabal, Pascal Gaigne eta Gurutz Linazasoro. (Argazkia: Lide Ferreira)

Parkinson gaitzaren munduko egunaren harira –apirilak 11–, Aspargik urtero jardueraren bat antolatzen du, gaitza eta elkartea erakustarazteko. Aurten harago joan nahi dute, eta erronka berri bat finkatu dute. Izan ere, apirilaren 13an Parkinsonaren ikerketaren aldeko ongintza ekitaldi bat egingo dute lehenengoz. Hala, bertan jasotzen duten dirua gaitza ikertzeko bideratuko dute, aurrerago deituko duten beka baten bitartez. Ekitaldia Kursaalen izango da, kubo txikian, 20:00etan, eta musika izango da nagusi.

Ongintza ekitaldian eskuzabalki musikari zein artista ugarik hartuko dute parte. Tartean, Iñaki Salvador eta Pascal Gaigne pianistak, Bisuteria Orkestra, Ritxi Salaberria baxua, Iñaki Diegez eta Aitor Furundarena soinu-jotzaileak, Aiert Beobide dantzaria, Zo Zongo batukada, eta Amaia Zubiria eta Ainara Ortega abeslariak. Olatz Beobide aktoreak eta Asier Hernandezek aurkezpen lanak egingo dituzte. Orotara, ordu eta erdiko ekitaldia izango da.

Sartzeko 19 euro ordaindu beharko dira, eta bildutako diru hori gaitza ikertzeko proiektu bati emango diote. Hain justu, bigarren urtea da beka bat eskaintzen dutela. Modu horretan, eta behin ekitaldia igarotzen denean, proiektuak aurkezteko epea zabalduko dute. Iaz 6.000 euro bildu zituzten, eta irabazleari eman zizkioten proiektua gara zezan.

2000. urtetik lanean

Aspargi elkartea duela hamasei urte jaio zen, Parkinson gaitza zuten pertsonak eta senideak biltzeko eta euren bizitza kalitatea hobetzeko asmoz. Egun, egitarau zabala dute, eta hemezortzi jarduera eskaintzen dituzte, informaziotik hasita formakuntzaraino. Elkartearen arabera, Gipuzkoan 1.500 eta 2.000 lagun inguruk dute gaitza, eta horietatik 600 Aspargiko kideak dira.


Giro bikaina Uharte Arakilgo inauterietan

Goizean joaldunek kalejira egin zuten herrian eta berehala zabaldu zen inauteri giroa. Arratsaldean mozorrotuek kalejira koloretsua egin zuten Uharte Arakilgo kaleetatik barna.


Su ta gar taldearen kontzertua urriaren 30ean Leitzan

Torrea libre! eskatuz, ostiral gaueko 11:30ean hasita

Torrea libre! ekimenaren baitan ekintza ezberdinak antolatu dira azkenaldian. Hurrengo hitzordua urriaren 30ean da, Su ta Gar taldeak kontzertua eskainiko baitu ostiralean 23:30ean Torrean bertan. 22:30ean irekiko dituzte ateak eta sarrerak 8 eurotan daude salgai, Torrean bertan.

Torrea bera laranjaz margotu da eta herrian zehar lorontziak ere laranjaz margotu dira. Kontzertuak ere izan dira eta ekimen ezberdinen artean Mikologialdiaren baitan leitzarrek perretxikuei ateratako argazkien bilduma aste osoan egon da Torrean ikusgai. Urriaren 24an arratsaldean pesta giroa nagusitu zen bertan.


Mikel Valdivielso, Ehun Miliak ultra-trailaren zuzendaria: "Korrikalariek asko ikasi dute entrenatzen"

2018ko edizioan, eguraldi txarraren eraginez, Ehun Miliak eta Goierriko bi handiak probak neutralizatu eta gero, uztailaren 12ko aste bukaeran izango da hurrengo hitzordua eta izen-ematea itxita dago: ia 1.300 korrikalari izango dira. Mikel Valdivielso zuzendariak azken edizioko esperientziari buruz eta lasterketa igarotzen den herrietako mendi elkarteekin duten harremanaz jardun du hizketan; Bergarako lurretatik ere igarotzen da Euskal Herriko mendi probarik luzeena dena.


Haztegi ikastolakoek merkatu txikia egin dute gaur

Urteko sasoi honetan ohikoa den bezala, Legazpiko Haztegi ikastolaek Merkatu Txikia egin dute gaur, Latxartegi parkean. Bertara gerturatu direnek izan dute zer erosi; jostailuak, arropak, liburuak, diskak etabar luze bat. 11:30ean Haztegiko ikasleek dantzatutako aurreskuaren eta abestutako bertsoen segidan, aurtengo merkatu txikia ireki dute. Saldutakoarekin lortzen duten dirua, DBH4ko ikasleen ikasbidaiarentzart izango da.

Arratsaldean berriz, Martin Pipas etorriko da Olentzerorentzat gutunak jasotzera eta guraso talde batek prestatuko Jaiotza irekiko da. Egun guztian izango dira ekitaldi nagusi horien inguruan antolaturiko jolas, kanta, eta musika emanaldiak.


Mariezkurrena eta Vazquez igerilariek beste hiru domina lortu dituzte

Igartza Txindoki Tim igeriketa taldeko igerilariek emaitza onak lortzen jarraitzen dute. Euskal Herriko txapelketako bi saio jokatu dira asteburuan Ordizian eta Galdakaon, eta beste hiru domina ekarri dituzte igerilariek etxera.Amaiur Mariezkurrenak Ordizian hartu zuen parte, alebin mailan; Leire Berbelek azkenean ezin izan zuen parte hartu. 400 metro libreetan zilarrezko domina eskuratu zuen 5:18:55 denbora eginez. 100 metro estilo librean, berriz, laugarren postuan geratu zen eta 100 metro bular estiloan, 5. postuan.Ezekiel VazquezInfantil mailako igerilariak Galdakaora (Bizkaia) joan ziren eta Ezekiel Vazquezek bi brontzezko domina eskuratu zituen, 100 metro estiloetan (1:07:56)eta 200 metroko bular estiloan (2:32:72). Beste bi probatan ere lehiatu zen Igartza Txindoki Tim taldeko igerilaria: 100 metroko bular estiloan eta 200 metro estiloetan, 1.11:74 eta 2:24:12ko denborak osatuz. Xabat Mujikak 100 metro tximeleta eran parte hartu zuen, 1.05:97 denbora eginda. Erika Vazquezek, bi bostgarren postu eskuratu zituen bizkar estiloan, 100 eta 200 metroetan. Bular estiloan ere emaitza onak lortu zituen.


'Harmailatik' kronika: Arrasateko ziklo-krosa

Elurrik ez baina hotz galantarekin egin zioten aurre txirrindulariek domekako ziklo-krosari. Ekimenaren hirugarren edizioa izan da aurtengoa eta puntako kirolariak ibili ziren lokatzetan.


Herri lasterketa dela eta herriguneko trafikoa etengo dute igandean

Beasaingo II. Herri Lasterketa jokatuko da igandean, eta Beasaingo Udaltzaingoak, herriguneko trafikoa eten egingo dutela jakinarazi du. Goizean zehar, 9:45etik 13:00etara, ahal dela autorik ez hartzeko deia egin dute. Zaldizurretako biribilgunetik herrigunera sartzerik ez da izango, eta kanpotik datozeinei, Bernedo eneko aparkalekua erabiltzeko eskatu diete. Herriko sarrerak, Antzizarko bidegurutzetik Erauskin plazaraino eta Ezkiaga etorbidetik Igartza Oleta kaleraino izango dira.

Probak hartuko dituen kaleak, eta ondorioz itxita egongo direnak, hauek dira: Kale nagusia, Nafarroa etorbidea, Zapatari, Dolare, Igartza Oleta, Antzizar, Trenbide, Barrendain plaza, Joan Iturralde, Zaldizurreta, Gipuzkoa plaza, Jose Maria Iturriotz kalea eta Ezkiaga etorbidea. Kale horietan aparkatuta dauden autoek ezingo dute bertatik mugitu, proba bukatu bitartean (Zapatari, Dolare, Igarztza Oleta, Gipuzkoa plaza eta Ezkiaga etorbidekoek izan ezik).

Sortuko diren eragozpenak direla eta, aldez aurretik pazientzia izateko eta seinaleak eta antolatzaileek esandakoa errespetatzeko deia egin diete herritarrei.


Atxondotik mendi martxa antolatu dute zapatuan

taldeak Atxondoko XXIV. Mendi Martxa antolatu du zapaturako. Apatako plazatik irtengo dira 08:00etan

Asuntze mendi taldeak Atxondoko XXIV. Mendi Martxa antolatu du zapaturako. Apatako plazatik irtengo dira 08:00etan.

15 kilometroko ibilbidean Topetik Tellamendira igoko dira, eta Larrano azpitik jaitsiko dira Axpera. Makilak ura eta janaria eroateko aholkatu dute antolatzaileek. Bost bat orduko ibilaldia izango dela kalkulatu dute. Mendi martxa amaitzean, 13:30 inguruan, luntxa egongo da Axpeko txokoan, eta kamisetak banatuko dituzte parte- hartzaileen artean.


Dohainen kontua zeramala notario aurrean utzi zuen jasota Barcenasek

2012ko abenduan notarioarengana jo zuen, PPri emandako dohainen eta horiek jasotzen zituzten zerrenda biltzen zuen kontua jasotzera.

1994a eta 2009a bitartean PPri zuzendutako ''dohainen'' eta ''horiek jasotzen zituztenen'' kontrolaren arduradun zela jasotzeko notarioarengana jo zuen Luis Barcenasek 2012ko abenduaren 14an. Garai hartan PPko diruzaina zen Alvaro Lapuertarekin zen Barcenas kontu horren arduradun, bertan jasotzen denez.

Garai hartan PPko kudeatzailea zen Barcenas, eta, testu horretan jasotzen denez, ''1994a eta 2009a bitartean Alderdi Popularraren dohainen atalari dagozkion diru-sarreren eta gastuen kontralaren arduradun'' zen, '' Alvaro Lapuerta Quinterorekin batera''.

UDEF delitu ekonomiko eta fiskalen unitateak Gürtel auzia ikertzen duen Pablo Ruz epaileari helarazio dion txosten batean biltzen dira datu hauek.

Txostenaren arabera, PPko diruzain ohiak notario aurrean jasota utzi zuen ''kontu horrek dohaintza gisa lortutako diru-sarrerak eta gastuei dagozkien kontzeptuak bakarrik jasotzen'' zituela.

Halaber, testuaren arabera, kontu horren euskarri dokumentala Barcenasek berak eta Lapuertak ikus-onetsita zegoen, ''diru horren erabileraren arduradun'' ziren neurrian, ''diru hori eman eta jasotzen zutenen izenak jasoz''.

Suitzan 20 milioi euro zituela jakin baino zertxobait lehenago jo zuen notarioarengana.

''Lehen zintzotasun krisia, epaile aurrean''

Alfredo Perez Rubalcaba PSOEko idazkari orokorraren hitzetan, ''ematen du Barcenasek lehen zintzotasun krisia izan duela, eta notario aurrean izan dela''.

PPk ez daki ''ezer'' deklarazioaz

Alderdi Popularreko zuzendaritza nazionalak, berriz, Barcenasek notario aurrean egindako deklarazioa baloratu ezin dutela esan du, ez dutelako deklarazio hori ezagutzen eta ez dakitelako ''ezer'' horretaz.


‘Egunean behin’ jokorako taldea sortu dute Errenteria-Oreretan

Lau Haizetara Euskaltzaleon Topaguneak jakinarazi du Egunean behin jokorako taldea sortu nahi dutela Errenteria-Oreretan. Galdera-erantzun jokoa da Egunean behin, eta emandako erantzun zuzenen, eta horiek ematen irauten den araberako puntuazioa lortzen dute partaideek. Euskarazkoa da, eta gehienbat Euskal Herriko kultura orokorrarekin, eta abilidade jolasekin harremana duten galderak dira bertan erantzun behar direnak. Sakelako telefonoetako aplikazio baten bitartez jokatzen da.

Lau Haizetaratik jada taldea osatu dute, 700+euskaraz izenekoa (zazpiehun urte gehiagotan euskaraz). Hiribilduaren sorreraren 700. urteurrena eta euskara elkarbizitzaren erdian jartzea lotu nahi izan dituzte horrela. Talde jokoa martxoaren 2an hasiko da, eta 29an bukatu.

Jokoan parte hartzeko, erabiltzaileek Egunean behin aplikazioa jaitsi behar dute Google Play-tik edo App Store-tik, eta C3737B kodea sartu behar dute. Hortik aurrera, euskaraz taldean jokatzen gozatzeko aukera izango dute.


Odol emaileek hitzordua dute asteartean, Zelai Ariztin

Gaur, 16:45etik aurrera, odol-ateraldiak egingo dituzte Zumarragako Zelai Arizti kultur etxean. Urretxuko eta Zumarragako odol emaileak hartuko dituzte 20:00ak bitartean. Txandak 16:30etik banatuko dituzte eta odola eman ondoren mokadutxoa banatuko diete emaileei. Odola lehen aldiz ematen dutenei galdetegi bat egingo diete. Emaile guztiei tentsioa hartuko diete lehenengo.

The post Odol emaileek hitzordua dute asteartean, Zelai Ariztin appeared first on Otamotz.


Balluerkak dio selektibitatea BECen egitea «aukera nahiko egingarria» dela

Oraindik gaia lantzen ari direla ziurtatu du, eta EHUren campusak eta BEC ez ezik, Araban eta Gipuzkoan batxilergoko ikastetxe «gutxi batzuk» ere erabili daitezkeela aipatu du. Datorren ikasturterako, presentzialtasunari dagokionez, «eszenatoki mixto bat» lantzen ari dira.

Hilabete eskas falta da milaka ikaslek Unibertsitatera Sartzeko Ebaluazioa egiteko, eta oraindik ez dago argi non eta nola egingo den. Nekane Balluerka EHUko errektoreak, ETB1en emandako elkarrizketa batean, jakinarazi du BEC «aukera nahiko egingarria» dela. «Segur aski Batxilergoko zentro gutxi batzuk ere erabili ahal izango Gipuzkoan eta Araban», erantsi du. Hala ere, oraindik gaia lantzen ari direla nabarmendu du. «Pentsatzen dut aste honen amaierarako izango dugula agertoki nahiko garbia, eta familiei eta ikasleei informazio hori eman ahal izango diegu».

Azterketak egiteko «deszentralizazio bat» nahi dutela azpimarratu du. Errektorearen hitzetan, 12.000 ikasle daude matrikulatuta selektibitatean –11.000 inguruk egingo dutela pentsatzen du– , eta EHUren campusetan ez dira denak sartzen. «Printzipioz, hiru campusetako espazio gehienak beteko dituzte, segurtasun neurriak betez: bi metroko distantzia, maskarak...». Beraz, gehien bat EHUren zentroak erabiliko dituztela esan arren, beste eremu batzuk erabiltzeko ateak zabalik utzi ditu: «Askoz hobe da eremu desberdinak erabiltzea, hara joaten direnean ere modu ordenatuagoan joan daitezen».

Datorren ikasturtea irailaren 7an edo 15ean hasiko dela uste du. «Printzipioz, egutegia ez da aldatuko, baina atzerapen bat egongo balitz, nik ez nioke garrantzi berezirik emango». Hurrengo ikasturtea planifikatzen ari direla ere esan du. Egoera zein izango den ez badakite ere, «agertoki misto baterako» lanean ari dira. «Gu aurrez aurreko unibertsitate bat gara, eta ahal dugun guztia aurrez aurre emango dugu, baina ikusi beharko da osasun agintariek zer baldintza jartzen dizkiguten». Segur aski streaming teknologia martxan jartzeko inbertsio bat egingo dutela ziurtatu du. «Aukera bat izan daiteke, adibidez, 80 pertsona badaude klase batean, astelehen batean 40 egon daitezen irakaslearekin aurrez aurre, beste 40k streaming bidez aritzea, eta hurrengo egunean txandakatzea». Praktiketan eta mintegietan jende gutxiago elkartzen denez, aurrez aurreko modalitatean pentsatzen ari direla dio.

Orain arte unibertsitatean teknologikoki «nahiko prest» zeudela uste du Balluerkak, baina jendeari kostatu zaiola eskolak emateko modua egun batetik bestera aldatzea. «Beraz, uste dut formakuntzan oraindik esfortzu handiagoa egin behar dugula».

Nafarroan, institutuetan

Nafarroako Unibertsitate Publikoko Arrosadiko eta Tuterako Campusetan egiten dute Nafarroako ikasleek selektibitatea. Aurten, ordea, koronabirusa dela eta, ohikoa baino eremu handiagoa beharko da ikasle denak segurtasun neurriak betez sartzeko, eta, beraz, bi egoitza horiez gain Gurutzeta Plaza, Iturrama, Basoko eta Zizur institutuetan ere egingo dute selektibitatea. Pilaketak saihesteko, gainera, lau egunetan egingo dute unibertsitatera sartzeko proba, eta protokolo zehatzak aplikatuko dituzte azterketa eremuetara sartzeko eta ateratzeko.


Maider bidean

Berrogei urteak bete berritan 'Zuei' argitaratu zuen bakarka. Bigarrena erakustera etorri da gurera: 'Bidean'.

Berrogei urteak bete berritan Zuei argitaratu zuen bakarka Maider Zabalegik. Bigarrena erakustera etorri da gurera: Bidean.

Eñaut Aiartzaguenaren ilustrazioa


"Langilearen munduarekin zerikusia duen guztia suntsitu dute Donostian"

Poesiara itzuli da Koldo Izagirre 'Parisen bizi naiz' liburuan, hiriaz duen ikuspegia gaitzat hartuta. Gaiak aldatu arren, eta formalki errimari eta neurriari lehen ematen ez zion garrantzia eman arren, poesiaz duen kontzepzioa funtsean ez dela aldatu dio.


Ziklo indoor klase berezia, hilaren 12an

Eider Alonsok gidatuta, ziklo indoor egiteko masterclass berezia prestatu da kiroldegian, apirilaren 12rako, 19:00etan. Parte hartu ahal izateko izena eman beharko da, eta kiroldegiko bazkide eta ikasleek izango dute lehentasuna, apirilaren 8, 9 eta 10ean. Hortik aurrera, tokia geratuz gero, ireki egingo da izen-ematea.


Larunbatean eliz-musika izango da entzungai Areetan

Areetako Abeslari Lagunen Abesbatza-Zozoak taldeak antolatuta eta abestuta, eta Bilboko San Inazio abesbatzaren parte-hartzearekin, bihar, larunbata, 20:00etan, kontzertu sakroa izango da Areetako Andres Isasi Udal musika eskolan (argazkian). Errezitala Aste Santua ate joka egotearen harira prestatu dute eta Getxoko Udalaren zein musika eskolaren beraren laguntza izan du. Kontzertuan zehar, eleiz musika ardatz izango duen programa izango da entzungai, Mompou, Palestrina, Victoria, Bach, Haendel, Schubert, Mozart eta Madinaren hainbat lan bilduz. Errezitaldirako sarrera doakoa izango da, gonbidapen-txartela aurkeztuz gero. Txartela Abeslari Lagunen Abesbatza-Zozoak taldearen bitartez zein musika eskolako lehiatilan bertan jaso daiteke.

Zozoak taldea 1999an sortu zen Areetan, musikaren irakaskuntza eta musikaren bidez herri kultura ezberdinen arteko harremanak sendotzeko. Egun 42 ahotsek osatzen dute taldea eta hainbat erregistrotan murgiltzen dira: musika klasikoa, euskal folklorea, habanerak, gabon-kantak, eliz-musika eta abar. Dagoeneko euskaraz eta gaztelaniaz gain, latinez frantsesez, ingeleraz, lituanoz eta Hego Afrikako hizkuntza nagusian abesteko aukera izan dute. Euskal Herrian, Asturiasen, Leonen, Aragoin, Galizian, eta Gaztelan abestu dute, Irma Rutkauskaite zuzendariaren aginduetara.

San Inazio abesbatzak Talde honek aurten betetzen ditu bere 30. urteurrena, 1978an Andoni Armentiak sortu baitzuen. Egun 45 ahits dituela. Euskal Herriaz gain, Herrialde Katalanak, Aragoi, Gaztela eta Frantzia bisitatu ditu. Gaur egun Olga Sanchez eta Alberto Salado dira San Inazio abesbatzaren zuzendariak.


Guggenheim, iraultza artistikoaren Parisi begira

Besteak beste, Picasso, Braque, Brancusi, Chagall, eta Kandinskiren lanak biltzen dituen 'Hiriko ikuspegiak. Parisko Eskola, 1900-1945' erakusketa zabaldu du Bilboko museoak. New Yorkeko Guggenheim museoko bildumako parte dira pieza guztiak.

Abangoardiaren hiriburu izan zen Paris XX. mendeko lehen erdian. Han sortu zuten kubismoa Picasso eta Braquek, han jo zuen abstrakziorantz Kandinskik eta han loratu ziren surrealisten ametsak ere. Garai eta leku horretan jarri du horregatik begia Bilboko Guggenheim museoak Hiriko ikuspegiak. Parisko Eskola, 1900-1945 erakusketarekin. “Iraultza estetiko baten mugarri nagusiak ikus daitezke erakusketan”, azaldu du Lauren Hikson komisarioak. Urriaren 23ra arte egongo da zabalik.

Europako artearen lehen lerroko artisten 50 pieza erakusten ditu bildumak, guztira, eta museoko hiru areto betetzen ditu. Picasso Parisera heldu zen garaiarekin hasten da ibilbidea, eta II. Mundu Gerra hasierarekin amaitu, eta sortzaile ezagun askoren lanak ikus daitezke tartean. Braque, Derain, Modigliani, Tanguy, Brancusi, Chagall, Arp, Duchamp, Gris, Delaunay eta Kandinski, kasurako. Baina baita gehiago ere. “Oso lan ezagunak dira”, onartu du komisarioak. “Baina sorpresa asko ditu erakusketak. Zerbaitegatik deitzen ditugu pieza hauek maisulanak. Ezin dira agortu. Berdin du zenbat aldiz begiratzen ditugun, beti dute zerbait berria erakusteko".

New Yorkeko maisulanak

Guggenheim Fundazioak euskal erakundeekin iaz berritutako hitzarmenaren emaitza da erakusketa. Izan ere, New Yorkeko Guggenheim museoaren bildumako maisulan nagusiak Bilbon ere erakusgarri jartzeko konpromisoa hartu zuen museoak, eta orain ikus daitekeen bilduma da erabaki horren lehen fruitua.


Otartekoa eta euskara, motxilan

Ahalik eta modu errazenean euskaraz ondo pasatzea da 'GEUrekin mendira' ekimearen funtsa. Bi hamarkadatan, Euskal Herriko txoko gehienak bisitatu dituzte, eta bidean dira helmuga berriak.

Zinema aretoetako pantailetan, Power Rangers. Etxeko ordenagailuan –izatekotan–, Windows 95. Irratietan, Maná-ren Cuando los ángeles lloran abestia. Ez da harritzekoa 1995ean GEU elkartekoek haien burua mendira bota izana.

Gustua hartu zioten kontuari, eta hala jarraitu dute, 22 urtez, mendian gora eta mendian behera. Hasierako aitzindari horietako batzuk, gainera, hortxe mantendu dira, txintxo-txintxo. Tartean, Bego Ariznabarreta, Kontxi Sarriugarte eta Kike Corres.

"Lehenengo urteetako argazkiak ikusten badituzu, bertan guraso gazteak eta umeak ere ageri dira. Pentsa bi hamarkada igaro direla. Aipatu dizkizudan hiru lagun horiek dira, hain zuzen, irudietan azaltzen diren guraso gazte horietako batzuk", azaldu du GEU Elkarteko kide Gidor Bilbaok.

Une honetan nahiko talde zaharra dela esan du Bilbaok. "Antolaketa lanetan aritzen garenon batezbestekoa 50-60 urtekoa izango da". Halere, gogotsu ari dira. Bilbaoren aburuz, zabaltasuna da taldearen ezaugarririk nabarmenena. Taldearen antolaketaz arduratzen den lan talde bat egonda ere, ekimen irekia da. "Nahi duena nahi duenean gurekin etor daiteke, inoiz ez dugu zerrenda pasatzen".

Sinpletasuna da beste ezaugarrietako bat. Izan ere, garrantzitsuena da mendira joatea euskaraz ondo pasatzeko. Hortik haragoko guztiak, albora utz daitezke. "Erabaki kontzientea da hori. Ahalik eta burokrazia gutxienarekin aritzen saiatzen gara. Urtean behin bilera bat egiten dugu, denboraldiko irteerak prestatzeko eta irteera bakoitzaren arduraduna zehazteko. Baina, hortik aurrera, kontua bere kabuz doa".

Ekimena zabaltzeko bidea ere ahalik eta modu arinean egiten saiatzen dira. "Aspaldian, ahal genuen moduan egiten genuen, fotokopien bitartez. Azken urteetan, ordea, posta elektronikoaz edota telefono bidezko mezularitzaren bitartez erraz egiten da hori".

Abentura txikia

Beste garai batzuetan autobusak antolatzen zituztela gogoratu du Bilbaok. Orain autoak baliatzen dituzte. Hitzordura bertaratzen direnen artean erabakitzen dute zenbat auto eramango dituzten, eta horietan banatzen dira.

Azken irteeretan 2-5 auto atera direla esan du Bilbaok, 15-20 lagun inguru, denera. Parte-hartzaileen kopuruan, noski, eguraldiak ere badu eragina, eta noizbait auto bakarra abiatu izan da igandeko abentura txikira, oso eguraldi txarra egin duelako.

Txangoan parte hartzeko, ordea, ez da sherpa izan behar. "Nahiko mendi irteera suabeak dira. 10-15 kilometro ingurukoak. Desnibelari dagokionean ere, errazak dira. Asko jota, 600-700 metrokoak". Ibilaldiaren erritmoa parte-hartzaileen arabera moldatzen dute. Inor ez da geldituko atzean.

Egitasmoaren bihotzean dago euskara eta mendia uztartzea. Euskarari eremu berriak zabaltzeko lanean, mendiarekiko zaletasuna aukera ezin hobeagoa baita. Zentzu honetan, azken urteotan Mintzalaguna programaren bitartez lagun asko batu dira. "Horren bidez ekimen hau ezagutu dute. Batzuek bizpahiru aldiz etortzen dira, mintzapraktika egiteko, eta, horietatik, batzuk ekimenera batzen dira. Ibilbidearen erritmoa jendearen ahalmenen arabera moldatzen den modu berean, mintzapraktika egitera doazenen arabera ere euskararen maila doitzen da. "Noski, badira oso ondo mintzo direnak, eta justu-justu dabiltzanak ere".

Urteko plana aldez aurretik finkatuta daukate, eta, normalean, hileko hirugarren igandean izaten dira irteerak. Bilbaok gonbita luzatu du. "Mendizorrotzako frontoien aurrean geratu ohi gara, 8:30etan. Nahi duenak irekita du bidea". Mendia gustuko izatea eta euskaraz egitea baino ez da behar.


Gaur amaituko da XXXI. Euskal Antzerki Topaketetako kartelen erakusketa


Hiru talde disidente borroka armatuari batera ekiteko elkartu dira Ipar Irlandan

Sinn Feinek boterea unionistekin banatzea kritikatu, eta herritarrei «bake faltsua» saldu zaiela adierazi dute

Irlanda iparraldeko lau talde disidente garrantzitsuenetako hiru batu egin dira, eta IRA Irlandako Armada Errepublikanoa beraiek direla aldarrikatu dute. Batu direnak RIRA Benetako IRA, RAAD Drogaren Aurkako Ekintza Errepublikanoa eta Oglaigh na hEireann (Irlandako soldaduak) izena erabiltzen duten talde armatuak dira. Beste talde disidente handienak, CIRA Jarraipeneko IRAk, ez du bat egin gainerakoekin.

Eratu berri den taldeak «buruzagitza bakarraren menpean bateratutako egitura» dela adierazi du Erresuma Batuko The Guardian egunkarira igorritako komunikatu batean. Horretaz gain, IRAren sorrera garaiko ideiei «leial» zaizkiela diote batutako hiru talde disidenteek. Adierazpenaren arabera, azken urteetan «atzerapausoak» eman dira Irlanda aske eta independentearen sortzeko bidean. Errepublikanoen arteko hausturari eta buruzagi nazionalisten «okerrei» egozten diete atzerapena talde disidenteek. Modu horretan, errepublikanoen sektore gogorrenaren eta Sinn Fein bide politikoa jorratzen duen alderdiaren arteko talkari erreferentzia zuzena egiten dio bat egindako disidenteen komunikatuak. Gainera, ez zaie ongi iruditzen Sinn Feinek boterea talde unionistekin banatzea. Horregatik adierazi dute Irlandako herritarrei «bake faltsua» saldu zaiela Stormonteko Legebiltzarrean agintea hartuta.

Atxiloketak, probokazio

Komunikatuan, Irlandaren askatasuna lortzeko «talde armatu baten beharra» dagoela azpimarratu dute disidenteek. Bestalde, nazioarteari eskatu diote Erresuma Batuak beren herrialdean egiten duen «esku sartze politikoa» ikuskatzeko. Zehazki, Irlanda iparralderako Erresuma Batuko ministro Owen Patersonen aurka jotzen dute disidenteek komunikatuan, eta errepublikanoen atxiloketak salatzen. Disidenteek diotenez, «jazarpena, atxiloketak eta indarkeria pairatzen dituzte errepublikano inkonformistek koroa britainiarraren» indar armatuen eskutik, eta adierazi dute «probokatzen eta gatazka bila» dabiltzanak ez direla eurak, Erresuma Batua baizik.

Iturri errepublikanoen arabera, bateratu direnen artean, talde armatuetako kideak eta errepublikano «inkonformistak» daude, 2006an kanpaina armatua amaitu zuen PIRA Behin-behineko IRAko hainbat ere bai tartean. Irlanda iparraldeko alderdi gehienek, Erresuma Batuak eta Irlandako Errepublikak 1998an Ostiral Santuko Akordioa sinatu zutenetik, talde disidenteak lehen aldiz mintzatu dira elkarrekin.

Belfast iparraldeko Sinn Feineko parlamentari Gerry Kellyk, urte luzeetan «joan-etorrian» ibiltzea eta abian dagoena «apurtzen edo erreformatzen» saiatzea leporatu die disidenteei. Horretaz gain, Kellyk adierazi du disidenteen mugimendu berriak ez duela estrategia jakinik, eta haien helburuak «lokatza bezain garbiak» direla. Izan ere, Kellyren arabera lekuz kanpo dago droga trafikoa deuseztatzea helburu duen RAAD taldea xede gehiago dituzten taldeekin elkartzea. «Horrek ez du esan nahi larriak ez direnik, baina haien ekintzek ez gaituzte inora eramango», gaineratu du parlamentariak. Bestalde, herritarrek ez dutela disidenteekin bat egiten eta modu horretan ez dutela Irlanda batua lortuko esan du Kellyk. Herritar gehienek babesten duten estrategia politikoa abian dela esan du parlamentariak.


Herritarren aurka indarrik ez duela erabiliko dio armadak

Gertukoekin osatu du Mubarakek gobernu berria, eta Konstituzioaren erreforma oposizioarekin negoziatzeko agindu duTrantsizioa bideratzeko, bat egin dute oposizioko alderdietako liderrek

Ekaitzaren aurreko barealdia izan zen atzoko eguna Egipton. Herritarrek ez zuten atsedenik hartu Hosni Mubarak diktadorearen aurkako protesten zazpigarren egunean; gaurko protestak prestatzen aritu ziren. Izan ere, gaur «milioi bat pertsonaren martxa» egingo dute Apirilaren 6a oposizioko mugimenduak deituta. Talde horrek hasi zituen protestak duela astebete. Anaia Musulmanek eta El Baradeik ere bat egin dute mugimendu horrekin. Horrez gain, lehen aldiz armadak adierazi du herritarren aurka ez duela indarkeriarik erabiliko. Are gehiago, armada «herriaren bidezko eskarien» jakitun dela azaldu dute agiri baten bidez.

Hiriak oraindik ere armadaren zaintzapean badaude ere, egiptoarrek kalean bilduta jarraitzen dute, etxeratze aginduari entzungor eginda. Soldaduek ez dituzte bilkurak desegin. Bestalde, atzotik greba orokorrak herrialdea geldituta dauka.

Mubarakek hainbat neurri iragarri ditu krisiari irtenbide bat emateko asmoz. Ez, ordea, herritarrek aho batez behin eta berriz eskatu diotena: boterea uztea. Atzo, gobernu berria aurkeztu zuen presidenteak, baina izendapenek ez dute aldaketa handirik ekarri. Ahmed Shafik jenerala larunbatean lehen ministro izendatu zuen, eta haren lehen lana izan da gobernua osatzea. Ahmed Abul Atzerri ministroa eta Husein Tantari Defentsa ministroa postu berean mantentzea erabaki du.

Shafiki erreforma ekonomikoak egiteko eskatu dio Mubarakek, «herritarrek Egiptoko ekonomian berriz uste ona izan dezaten». Horrez gain, Omar Suleiman presidenterodeari eta Shafiki oposizioarekin biltzeko ere exijitu die, Konstituzioaren erreforma negoziatzeko.

Oposizioa, bat eginda

Anaia Musulmanak oposizioko alderdi nagusiak Shafikekin hitz egiteari uko egin dio. Izan ere, Omar Suleiman presidenteorde berria eta Shafik erregimenaren zutarri dira Anaia Musulmanen hitzetan, eta horien eskutik «ez da inoiz erreformarik edo demokraziarik etorriko». Mubarak, Shafik eta Suleiman usteldutako erregimenaren aurpegiak direla adierazi dute.

Bestalde, oposizioko alderdiek bat egin dute krisiari amaiera emateko eta trantsizioa nola bideratu zehazteko. Atzo bertan hamar laguneko batzorde bat eratu zuten armadarekin erregimenaren amaiera negoziatzeko. Helburua da batasun nazionaleko gobernu bat eratzea eta ahal bezain laster hauteskundeetara deitzea.

Politikariak negoziatzen dabiltzan bitartean, kaleko egoera ez da baretu. Gauez, makilaz zein labanaz armatutako taldeek dendak eta etxeak harrapakatzen dituzte, etxeratze agindua ez baitute errespetatzen. Polizia, zeina ostiraletik atzera bilduta egon den, atzo berriz ere kalera atera zen. Zenbait kasutan istiluak eragin dituztenak zibilez jantzitako poliziak izan direla salatu dute herritarrek. Poliziaren itzulerak kaosa eragingo zuela uste zuten; izan ere, herritarrekin izandako liskarretan ehundik gora lagun hil dira protestak hasi zirenetik. Oraingo honetan, baina, istiluak eragozteko agindua jaso dute.

Dena den, tiro hotsak gauez zein egunez entzun daitezke. Polizia etxeak erre dituzte zenbait herritan, eta hainbat presondegitan ihesaldi masiboak egon direla diote. Hornikuntza arazoak ere pairatzen hasiak dira, eta horrek segurtasun falta indartu du.


Borondatea oinarri duen migrazio akordio bat egin dute EBko liderrek

Nahi duten estatuek migratzaileak atxikitzeko «zentro kontrolatuak» egin ahalko dituzte, eta Bruselak kudeatuko ditu. Libiako kostazainek erran dute Tripoliko kostan ehun migratzaile desagertu direla

Arnasaldi bat. Horixe hartu zuen Angela Merkel Alemaniako kantzilerrak atzo, EB Europako Batasuneko bertze kideekin migrazio politikari buruz negoziatzen arrats osoa pasatu ondoren. «Uste nuena baino askoz gehiago lortu dugu elkarrekin», adierazi zuen atzo arratsaldean, Europar Kontseiluko goi bilera bukatu ondoren. Gutxi iraun zuen, ordea, arnasaldiak, denbora gutxira hasi baitziren bertze lider batzuk zer ez zuten eginen eta zer eginen zuten erraten. «Akordio berriak ez du erraten Italiak Alemanian dauden migratzaileak hartu behar dituenik», erran zuen, adibidez, Giuseppe Conte Italiako lehen ministroak. «Jendea Europara ailegatzen denean kanpoko muga bat duten herrialdeetara, han egin behar zaie harrera kanporatu arte», adierazi zuen, berriz, Sebastian Kurz Austriako lehen ministroak. «Harrera guneak lehenbiziko herrialdeetan egonen dira, eta Frantzia ez da horietako bat», Emmanuel Macron Frantziako presidenteak. Hizkera lausoko akordio bat, eta «borondatea» konpromiso bakartzat duena, lider bakoitzak nola hala euts diezaion bileraren aitzinetik zuen jarrerari. Eta EBko liderrak eztabaidan ziren bitartean, Libiako kostazainek jakinarazi zuten 100 bat lagun inguru desagertu zirela Tripoli pareko kostan, Europarantz abiatu ondoren ontzia hondoratu zitzaielako.

Hain zuzen, itsasoko zeharkaldia burutzea lortzen dutenak atxikitzeko zentro berezien sorrera da EBko estatuek atzo hitzartu zuten neurri nagusia. «Zentro kontrolatuak» izanen direla zehaztu dute testuan, baina ez dute aipatu zein izaera eta itxura izanen duten zehazki. Asilo eskariak horietan tramitatzea litzateke helburua, eta babesa onartuko ez dieten migratzaileak kanporatzea. Zentro horiek eraikitzea, ordea, estatu bakoitzak bere borondatez erabakiko du, eta EBk izanen du horien ardura. Kanporaketen inguruan, ez dute zehaztu migratzaileak jatorrizko herrialdeetara bidaliko dituzten, edo itsasoratu direneko herrialdeetara.

Hain zuzen, Afrika iparraldeko herrialdeei eta Turkiari diru gehiago ematea hitzartu dute EBko estatuek, migrazioa eragotz dezaten. Italiari kasu eginez, Mediterraneoan migratzaileak erreskatatzen ari diren GKE gobernuz kanpoko erakundeen aurkako neurriak aztertzeko borondatea erakutsi dute estatuek, eta, Europa iparraldeko eta ekialdeko herrialdeen eskariz, barne mugak gehiago kontrolatuko dituztela hitzartu dute.

EBko liderrak pozik agertu ziren bilkura bukatu ondoren, baina bakoitzak bere interpretazioa egin zuen lortutakoaren inguruan. «Migrazio akordioari dagokionez, hagitz goiz da errateko arrakasta bat izan dela», ohartarazi zuen Donald Tusk Europar Kontseiluko presidenteak. «Egitekoaren zatirik errazena bete dugu, aitzinetik dugunarekin konparatzen badugu».

Bilkura osoan Merkelek erakarri du arreta handiena. Hamahiru urteko agintaldian sortu zaion zailtasunik handiena izan da migrazioaren gaia. Hamarkada batez EBko liderrik sendoentzat jo izan dena, azken hiru urteotan hari batetik zintzilik eduki du migrazio politikak, eta hari hori azken egunotan egin da inoiz baino finago. «Beti erran dut hemen ez ginela gai izanen Europako asilo sistema komun bat sortzeko», erran zuen atzo Bruselan. «Baina gure artean ahalik eta adostasun handiena lortu, orduan eta gertuago egonen gara irtenbide europar bat lortzetik».

Merkel estuen hartu dutenetako bat Italiako gobernu berria izan da. Azken finean, Matteo Salvini Barne ministro ultraeskuindarrak hilabete hasieran migratzaileak erreskatatu berri zituen Aquarius ontziari porturatzea debekatu izanak eragin zuen atzoko bilkuran gai nagusia migrazio politika izatea. Conte lehen ministroa pozik agertu zen emaitzarekin, zer hitzartu duten eta zer ez zehazten hasi aitzinetik. «Italia jada ez dago bakarrik». Salvinik, berriz, eskatzen zutenaren «%70» bete dela erran zuen irrati batean egin zioten elkarrizketan, eta ohartarazi zuen «konpromiso zehatzak» hurbiletik zainduko dituztela. GKEen aurka ere jo zuen: «Haien ontziek postaletan baino ez dute ikusiko Italia».

Baina Merkelek estutasun nagusia etxean bertan du. Haren gobernuko kide CSU Batasun Sozial Kristauak bihar aztertuko du Bruselako akordioa ontzat jo ala ez. «Puntu batzuk guk aspalditik eskatutakoak dira: [EBren] kanpoko mugak hobeki babestea, [EBtik] kanpoko herrialdeetan errefuxiatuentzako guneak egitea, eta konpromiso gehiago [migrazioaren] kausen aurka borroka egiteko», adierazi zuen Alexander Dobrindt CSUren parlamentuko bozeramaileak. Akordioa ezetsiz gero, CSUk Alemaniako mugetan kontrolak paratzea eskatuko du. Merkeli babesa kenduko balio, kantzilerra gutxiengoan utziko luke.

Bakarkako akordioak

Atzoko akordio kolektiboaren ahuluneak leuntzeko, Merkelek Espainiarekin eta Greziarekin bakarkako akordioak egin ditu, EBra herrialde horietatik sartu eta Alemaniara joan ziren migratzaileak berriz ere herrialde horietara bidaltzeko; trukean, dirua emanen die Berlinek.

Tentsio eta desadostasun handiko goi bilera izan da, baina kontzeptu berberak defendatu dituzte lider guztiek: mugak, trabak eta kanporatzeak. Eta egoeraren adibide ezin argiagoa, Libiako kostan bertan, 100 desagertu gehiagorekin. Kopurua baieztatuz gero, aurten Mediterraneoan gertatu diren tragedia handienetan bigarrena izanen da.


Domekan amaitzen da Postal lehiaketan parte hartzeko epea

Be Bai Elantxobeko Euskara elkarteak Gabonetako postal lehiaketa ipini du martxan. Bertan parte hartzeko asmoa duten elantxobetarrek, domekara bitarteko epea daukate lanak aurkezteko.14 urte bitarteko ume eta gaztetxoek parte hartu dezakete lehiaketan. Eta aurkezturiko lan guztiekin erakusketa osatuko dute Gorgonio Renteria kultur etxean.Hain zuzen ere, domkean, 17:00etatik aurrera jarriko dituzte ikusgai postalak, eta partaide guztien artean txokolatada egingo dute.Gainera, Elantxobeko Be Bai Euskara elkartetik azaldu dutenez, udalaren webgunean ere ipiniko dituzte lehiaketara aurkezturiko lanak.Azaldu dutenez, aurkezturiko lan guztiekin osatuko dute aurtengo Gabonetako postala.Be Bai Elantxobeko Euskara elkarteko kideek osaturiko epaimahaiak postalen kalitatea eta originaltasuna baloratuko ditu.Sariak partaide denentzatHala ere, lehiaketaren antolatzaileek jakitera eman dutenez, partaide guztiek jasoko dute sariren bat.Hain zuzen ere, margotzeko materialak emango zaizkie. Margoak, arkatz markatzaileak eta margotzeko beste zenbait material banatuko dituzte partaideen artean.


Komikia: komunak

Nolako giroa izaten da inauterietan kalean jartzen dituzten komunetan?


Bi lagun atxilotu dituzte Irunen, bikotekideak jo dituztelakoan

Irungo Udaltzaingoak bi lagun atxilotu zituen igandean, genero indarkeriazko delituak egiteagatik: 56 urteko gizonezko hendaiar bat eta 25 urteko emakumezko bat -Madrilen helbideratua-.

Gizonezkoa igandean atxilotu zuten, nahiz eta larunbatean gertatu zen ustezko delitua, harreman sentimentala duen emakume bat leku publiko batean jo zuelakoan. Irungo Udalaren arabera, emakumea arin zauritu zuen. Gizonezkoak ustezko erasoaren ondoren ihesari eman zion, baina hurrengo egunean toki berera itzuli zen eta han atxilotu zuten.

Emakumezkoa ere Irungo Udaltzaingoak atzeman zuen, ustez bere mutil-lagunari hainbat zauri egin zizkiolako.


Salda eske

Gure herrian neguak ez dira hotzegiak izaten, baina egun euritsu horietan hezetasun ikaragarria egoten da. Denbora haietan egun askotan botatzen ei zuen euria, eta hezetasun hori zenbaiti gupidarik gabe hezur-muinetaraino sartzen zitzaion. Halako egunetan, egunero ibiltzen zen andre zahar bat kalerik kale, etxerik etxe, salda beroa nork emango. Elikagaiak urriak zituen neurri berean zituen urrun alde eginak aspaldi sasoi bateko berotasuna, irribarreak, piper eta gatza…; edo beharbada behin betiko mundu honetatik at erausiak, orduko mundu berri hari oztopo egiten ziotelako erretolika astun hura arrazoitzat harturik. Egun hartan andre zaharra etxe dotore samar batera sartu zen bere katilutxoa eskuan zeramala. Bere ibilera geldo eta nekatuak eskaileretan eraman zuen, etxe hartako jendearen errukia zela medio kaletik zekarren hotza katilu hura beteta uxatuko zitzaiolakoan.

Lehen solairuko ateari jo, eta gizon bat atera zitzaion. Gizonak ondo zekien nor zen hura eta zertara zetorren, eta jarrera abegikorra erakutsiz honelaxe galdetu zion andreari:

- ¿Quiere caldo?

Eta andreak zakarki honela erantzun zion:

- Zure “taza caldo” baino, katilu bete salda gurau neuke nik!.

Halan gertatu zela kontatzen zigun amamak txikitan. Guk umeok, barre egiten genuen; izan ere “taza caldo” eta “katilu bete salda” gauza bera zen funtsean, edo hori pentsatzen genuen behintzat. Denboraren joanak probatu digu esateko modu batek eta besteak ez dutela zerikusirik. Gainera andre ezgauza alproja hura, gizon serio ondo ikusi hura baino adimen handiagokoa zen: andreak ondo ulertzen zuen gizonaren eskaintza, baina gizonak andreak esandakoa entzun eta piperrik ere ez zion ulertzen.

Era berean neuk ere onartu behar dut andre haren parean zein txiki eta ezgauza naizen, berak gauzak ikusten zituen moduan ikusteko urte asko behar izan ditudalako. Orain, bila eta bila ibiltzen naiz zirrikitu guztiak arakatzen, eta sasoi zaharretako adimenaren ardo zaharra gogotik edaten dut…, gizon ondo ikusiaren “taza caldo” hura eta andrearen “katilu bete salda”, ez baitira gauza bera, horrela dirudien arren. Era horretan uxatzen dut sarri inguruko giroari darion hezetasun ustela, egun hartan andre koitxeduak topatu ez zuen giro beroago eta sanoago baten bila.


Irabaziz hasi du urtea Trimanek

Iazkoa urte zoragarria izan zen Triman Navarra Xotarendako. 2009-2010 denboraldiko txapeldunordea izan zen Irurtzungo taldea, eta Triman enpresaren babesa lortu eta gero, lasai ekin zion 2010-2011 denboraldiari. Otsailean Segovian jokatuko den Espainiako Kopan aritzeko txartela lortu zuen abenduan, eta nahiz eta Sala 10 Zaragoza taldearen kontra galdu eta gero Errege Kopatik kanpo geratu, irabaziz hasi du urtea Trimanek, eta egun sailkapenean seigarrena da. Playas de Castellon zuten arerio Imanol Arregiren mutilek, eta asko sufritu behar izan zuten gailentzeko. Trimanekoak nagusi izan ziren eta gol aukera izugarriak izan zituzten, baina kosta zitzaien haztatzea. Isiren golari esker 1-0arekin joan ziren atsedenaldira. Bigarren zatian berdintsu aritu ziren: Triman dominatuz eta Playas kontraerasoan jokatuz, eta Triman 2-0 aurreratu zen Cucori esker. Hortik aurrera Irurtzungoak erlaxatu ziren, baina Playaseko Jose Revertek sekulako gola sartu zuen, eta hortik aurrera garaipenari eusteko sekulako komeriak egin behar izan zituen Trimanek. Baina 2-1arekin despeditu zen lehia, eta hiru puntuak Irurtzunen geratu ziren. "Garaipen justua da" zioen Imanol Arregik. Baina alperrik galdutako gol aukerak ere nabarmendu zituen. Bartzelona da ohorezko mailako lider berria, 35 punturekin. Gauzak oso estu daude, 34na puntu baitituzte El Pozo Murciak eta Lobelle Santiagok. Triman Navarra seigarrena da, 27 punturekin. Larunbatean Lugon jokatuko dute, 18:00etan, sailkapenean 13.a den Azkar Lugoren kontra. Ea urte hasiera bikainak segida duen.


'Zoru etikoa' beste era batera formulatzea proposatu du lehendakariak

Erkorekak jakinarazi duenez, Politika Orokorreko Eztabaidan EH Bilduk 'zoru etikoa' beste modu batera formulatzea proposatu ondoren etorri da Urkulluren planteamendu berria.

Iñigo Urkullu lehendakaria 'zoru etikoa' beste modu batera formulatzearen alde agertu da, Bake eta Bizikidetza lan-taldean alderdi guztien parte hartzea bultzatze aldera.

Goizean, Gernikan, egin duten Gobernu Bileraren ostean, Jose Erkoreka Eusko Jaurlaritzako eledunak adierazi du zoru etikoari buruzko proposamen berria lehendakariak, jada, helarazi diela Idoia Mendia PSE-EEko idazkari nagusiari eta Hasier Arraiz EH Bilduko buruari, elkarrekin izan dituzten bileretan. 'Zoru etikoa' aurreko legealdian onartu zen; hasieratik, ezadostasunak egon ziren, besteak beste, esker abertzalea ez zetorrelako bat egindako formulazioarekin. PSE-EEk Bake eta Bizikidetza Lan-taldea uztea erabaki zuen, eta EAJ eta EH Bildu bakarrik geratu ziren. PPk eta UPyDk inoiz ez zuten parte hartu talde horretan.

Erkorekak jakinarazi duenez, Politika Orokorreko Eztabaidan EH Bilduren proposamenaren ondotik etorri da lehendakariaren planteamendu berria. Ezker abertzaleak 'zoru etikoa' beste modu batera formulatzeko aukera jarri zuen mahai gainean.

Ohiturari eutsiz, Gernikako Juntetxean egin du gaur Jaurlaritzak Gobernu Bilera. 1936ko urriaren 7an lehen aldiz han bildu zen Eusko Jaurlaritza, Jose Antonio Aguirre lehendakaria buru zela. Urteurren hori gogoratu dute, aurten ere.


Pasahitza 2016-11-04

Ataria irratiko goizeko magazina. Gaurkoan, Iker Ibarluzearen eguraldi iragarpena, solasaldia Andoni Iturzaeta, Juan Inazio Hartsuaga eta Maddi Sarasolarekin, Joxe Mari Iturralde kale kantoitik, agendari begirada, Jon Zubeldia Tolosaldea Garatzeneko ekintzaile saileko arduradunarekin izan gara, Irati Mujika amezketarrarekin hitz egin dugu atzo Madrilen probintzia auzitegian deklaratu zuelako, Uzturpe ikastolako gazteen bisita izan dugu, eta jolas egin dugu lehiaketan.


Ibiliz historia ikastea

Urdaibaiko biosfera barruan hainbat ibilbide egin daitezke, eta, aldi berean, historia ezagutu. Ereñozar bisitatzeko aukera izango da gaur


Jendetza handia eta Kilometroak bero-bero

Andoainek jaso du datorren urteko festarako lekukoa

Ikusi albiste honetan lekukoaren esku-aldaketa eta Ikastolen festa guztiei egindako omenaldiaren bideoak


Lehen fitxaketa, Nano

Ezker hegaleko atzelaria Osasunan ariko da hurrengo bi sasoietan; ongi moldatzen da erasoan zein defentsan

Fernando Macedo Da Silva Nano da Osasunak hurrengo denboraldirako fitxatu duen lehenengo jokalaria. Ezker hegaleko atzelaria da, eta defentsako lerroa indartzeko hautatu du Iruñeko taldeak. 30 urte ditu, eta hainbat taldetan ibilitakoa da: Bartzelonan, Atletico Madrilen, Getafen, Cadizen, Racing de Ferrolen eta Numancian. Hain zuzen ere, joko ona erakutsi du azken urteetan Soriako taldean, eta erasoan zein defentsan orekari eusteko aproposa dirudi Osasunarentzat. Datozen bi denboraldietarako fitxatu du, baina beste baterako luzatzeko aukerarekin. Bi milioi euroko etete klausula izango du.

Galiziarra da Nano, baina Bartzelonaren harrobiko jokalaria da. Louis Van Gaalen eskutik egin zuen debuta Lehenengo Mailan, eta izar handi bat izateko itxura guztiak zituen. Aurrelari postuan jokatzen zuen, gainera. Ordea, gerora ez du esperotako mailarik eman. Numantzian, dena den, lan ona egin du.

Osasunak jakinarazi duenez, ez du jokalari askorik fitxatuko, baina Sisino Gonzalez Sisi taldetik gertu dago. Valladoliden ari da jokatzen, eta okerrik ezean Iruñean aurkeztuko dute laster. Zelai erdian jokatzen du espainiarrak.

Ricardo, Roversio, Raitala, Calleja eta Raul Garcia, berriz, ez dira Osasunako jokalari izango. Garciaren ordezkoa topatzea da orain taldearen helburu nagusia. Ez da lan erraza izango.


Bortzirietako eskuz binakako pilota txapelketaren hirugarren jardunaldia asteburuan

Igantzin ortziralean, Lesakan larunbatean eta Beran eta Etxalarren igandean jokatuko dira partidak

Bortzirietako eskuz binakako hamekagarren pilota txapelketako hirugarren jardunaldia jokatuko da asteburuan. Igantzin ortziral arratsaldean, Lesakan larunbat goizean eta Etxalarren eta Beran igande goizean jokatuko dira partidak.

Bortzirietako eskuz binakako hamekagarren pilota txapelketako hirugarren jardunaldia jokatuko da asteburuan. Igantzin ortziral arratsaldean, Lesakan larunbat goizean eta Etxalarren eta Beran igande goizean jokatuko dira partidak.

Igantzin ortziral arratsaldean

Igantzin, urriaren 14ean, ortziral arratsaldeko 18:30an hasiko dira partidak. Benjamin A mailan, Hondarribiko Aimar Oiartzabal eta Jon Sanchez, Biltokiko Patxi Loiarte eta Joxe Arriada-Garikoitz Txoperenaren kontra ariko dira eta Gure Txokoako Josetxo Sese eta Asier Telletxea, Txarutako Mikel Ariztia eta Beñat Etxebereren kontra.

Alebin A mailan, Biltokiko Enaitz Telletxea eta Aimar Otxoteko, Altxatako Aritz Irazoki eta Eneko Sanzberroren kontra ariko dira.

Infantil A mailan, Oiarpeko Imanol Ugalde eta Ekain Etxeberria, Oiarpeko Aitor Leonet eta Gure Txokoako Harri Maritorenaren kontra ariko dira.

Lesakan larunbat goizean

Lesakan urriaren 15ean, larunbat goizeko 11:00etan hasiko dira partidak.

Alebin B mailan, Gure Txokoako Oier Larretxea eta Xiker Lizardi, Gure Txokoako Xan Ongareti eta Arkupeko Jon Leizaren kontra ariko dira eta Arkupeko Jon Etxepeteleku eta Ander Goizueta, Lesakako talde bereko Xabi Lasaga eta Mikel Galardiren kontra.

Kadete B mailan, Arkupeko Joel Oronoz eta Julen Palenzuela, Oiarpeko Jon Otegi eta Gorka Mitxelenaren kontra ariko dira.

Beran igande goizean

Beran urriaren 16an, igande goizeko 09:30etik aitzinera jokatuko dira partidak.

Infantil B mailan, Altxatako Unai Iparragirre eta Andoni Iribarren, Gure Txokoako Tituan Mendy eta Oiarpeko Imanol Isasaren kontra ariko dira eta Oiarpeko Egoitz Etxabe eta Oian Lopez, Arkupeko Jonan Fagoaga eta Beñat Ordokiren kontra.

Infantil A mailan, Oiarpeko Josu Leonet eta Aritz Leonet Biltokiko Oian Canabal eta Bingen Anduagaren kontra ariko dira.

Kadete B mailan, Altxatako Joseba Irazoki eta Xabier Sanzberro, Gure Txokoako Ronan Mendy eta Mattin Garbisuren kontra ariko dira eta Hondarribiko Adur Zubizarreta eta Julen Maia, Gure Txokoako Andoni Lazkanotegi eta Ibai Rosen kontra.

Kadete A mailan, Gure Txokoako Ander Errandonea eta Iñigo Martinez, Berako talde bereko Beñat Mitxelena eta Xabi Mendyren kontra ariko dira.

Etxalarren ere igande goizean

Etxalarren ere urriaren 16an, igande goizeko 11:00etatik aitzinera jokatuko dira partidak.

Aurrebenjamin mailan, Arkupeko Oier Orbegozo eta Orti Arotzena, Gure Txokoako Iker Osua eta Jon Pagolaren kontra ariko dira eta Gure Txokoako Unai Luzia eta Andoni Telletxea, Gure Txokoako Unai Alzugarai eta Xabi Etxeberriaren kontra.

Benjamin B mailan, Altxatako Markel Etxarte eta Koldo Bizente, Gure Txokoako Iñaki Ruiz eta Urtzi Fagoagaren kontra ariko dira; Arkupeko Imanol Ugaldebere eta Xuban Fernandez, Arkupeko Aritz Otxoteko eta Asier Larralderen kontra, Altxatako Aiert Irigoien eta Unai Arburua, Altxatako Andoni Otxoteko eta Xabier Telletxearen kontra eta Gure Txokoako Asier Latorre eta Unax Villamea, Altxatako Xabi Iparragirre eta Rafaela Gomezen kontra.


Paella lehiaketa arrakastatsua Okondoko San Bartolome jaietan

Herritar ugari hurbildu dira Okondoko San Bartolome jaietako paella lehiaketara, eta aurkezpen lan original eta ikusgarriak ikusi ahal izan dira.

Argazkiak: Gartzen Garaio


Eliza Zaharraren atariko balkoitik jaurtiko dute, Aginagako jaiak abiaraziko dituen txupinazoa

Aginaga parranda giroan murgiltzeko egun bakarra baino ez. Urriaren 4an ospatuko duten San Praixku egunarekin abiatuko dituzte urriaren 13ra arte luzatuko diren festak. Goizean jubilatuen hamaiketakoa izango den arren, jaiean abiapuntu ofiziala ostegun arratsaldeko 17:00etarako finkatu dute. Iaz bezala, Eliza Zaharraren atariko balkoian. Iaz bezala, gune honetatik jaurtiko dute txupinazoa

Iaz estreinakoz egin eta polita suertatu zenez, Eliza Zahar atariko balkoitik jaurtiko dute aurten berriz, pregoia eta brindisa ere izango dituen suziria. Falta direnak omentzeko tartea ere hartuko dute.

Falta direnen omenez

San Praixkuen hasiera ekitaldia omenaldi modukoan bihurtu zuten iaz. Oxkar Santamariak irakurri zuen pregoian ondo gogorarazten zuen bezala, "urte gogorra izan da herriarentzat". Denda mitikoena, Eiza ixtearekin batera, joandako aginagarrak gogoan hartuta hasi nahi izan zituzten San Praixkuak, hunkigarria izan zen isilunearekin.

Baina jaietan egonik, irribarre egiteko arrazoirik ere bazel zioten; aginagar belaunaldi berria hain zuzen. Eskolan inoiz baino ume gehiago, arratsalde partean Aginaga Kaxkoan ere nabaria zen bizipoza... "Herri hau bizirik dagoen ikur nagusi", txupinazoan gogorarazi zutenez.

Xabier Aranburu, txupinazo jaurtitzaile

Eta segidan Xabier Aranburuk hartu zuen hitza. Aske geratu eta Aginagara, sorterrira itzuli zenetik urtea bete berri zuen. Aurreko urteetan bere bertsoak irakurtzeko modua genuen San Praixkuetako egitarauan. Iaz ez. Antolatzaileek oroitarazi bezala, "Xomorro" zuzenean entzuteko aukera izan zen. "Aupa agiñatarrok! "-ekin bota zituen, etxetik urrun pasatako 25 urteei edota San Praixkuei buruzko bertsoak.

Bertsoak entzutearekin batera, txanpainak lagunduta topa egin zuten aginagarrek. "Heldu dela eguna, egun handia, urte luzez zain egon garen eguna. Munduko festa inportanteenen artean inportanteena, San Ferminak txiki uzten dituena". Denak festara gonbidatu eta Aginaga, agiñatarrak eta San Praixkuak goratzearekin batera, jaurti zuen txupinazoa Aranburuk.

AGINAGAKO JAIAK 2018

Urriak 4, osteguna: San Praixku Eguna

11:00 Meza nagusia.

12:00 Jubilatuen hamaiketakoa Aginaga Sagardotegian, bertsolariek alaitua.

17:00 Txupinazoa Eliza Zaharreko balkoian pregoi eta brindisarekin, txanpaina gure kontu!

Ondoren, poteoa eta buruhandi bizkor bizkorrak.

18:00 XVI. Gizonezkoen pilota finala.

19:30 Sardina eta sagardo dastaketa musikaz alaitua.

Bitartean, XXXVI. Toka Txapelketa herrikoia.

Urriak 5, ostirala: Umeen Eguna

10:00 Umeen jokoen hasiera.

13:00 Umeen bazkari goxo goxoa, mmm…

14:30 Umeen karaokea, eta noski, eguraldi bikaina gure zain.

16:00 Puzgarriak.

18:00 Txokolate banaketa eta buruhandi bizkor bizkorrak.

18:30 Ur zezenaren entzierroa, sagardotegitik irtengo da, prest?

Ondoren, apar festa!

22:00 “Oreina” filmaren proiekzioa Eliza Zaharrean. Koldo Almandoz zuzendariaren parte hartzearekin.

Urriak 6, larunbata: Gora Herria Eguna

11:00 Txosna irekiera eta trikipoteoa hamaiketakoarekin Eliza Zaharrean.

12:30 2019an Aginagan ospatuko den eskola txikien festaren logoaren aurkezpena.

13:00 Kalejira Dj Bull-ek alaitua.

14:00 Herri bazkaria. Sarrerak salgai Aginaga Sagardotegian: helduek 25 euro eta haurrek 12 euro.

Ondoren, Elektropapo elektrotxaranga.

Afalorduan, bokatak txosnan.

22:00 Dj Bull frontoian. Sarrera: 12 euro.

23:00 Akelarre frontoian. Sarrera: 12 euro.

02:00 Gozategi frontoian.

04:00 Dj Bull eta Dj Elepunto, Eliza Zaharrean eta karpan goizaldera arte.

Urriak 7, igandea: Erronka Eguna

9:00 Tiro platoa.

17:00 Herriko dantzari txikien erakustaldia plazan.

17:30 Herritarren arteko herri kirolak, gazteak helduen kontra!

19:00 Piper frijitu eta sagardo banaketa herriko plazan.

19:30 Globo aerostatikoan igoerak egiteko aukera izango da plazan, alaa….

Urriak 12, ostirala: Oilasko Biltzaileen Eguna

06:00 Oilasko biltzaileen irteera soziedadetik, indarrak hartu ondoren.

12:00 Oilasko biltzaile txikien irteera Mapildik.

15:00 Oilasko biltzaileen bazkaria frontoiko karpan.

17:30 Txan magoa.

18:30 Perkusio tailerra.

20:00 Patata tortila txapelketa.

21:00 Gazte afaria karpan.

22:00 Andoni Ollokiegi bakarlaria.

23:30 Oharkabe erromeria Eliza Zaharrean.

02:00 Dj Seymar.

Ondoren, Karaoke baldarra.

Urriak 13, larunbata: Gaupasa Eguna

12:00 Molto-moto lasterketa.

13:00 Tira txinas jaurtiketa.

16:00 XXXVII. Mus Txapelketa Atarialde Elkartean (izen ematea, 15:30-16:00 artean).

16:00 Partxis lehiaketa haurrentzat ludotekan.

17:00 Larrian Gozo taldea Eliza Zaharrean.

19:00 Elektrotxufla elektrotxaranga.

24:00 Los Zopilotes Txirriaos eta Laiotz.

04:00 Dj Txankleta eta Dj JoTaTxo.

07:30 Elektropapo elektrotxarangaren laguntzarekin errefus-bilketa!

Oharrak:

-Jubilatuen eskulanak ikusgai urriaren 4ean eta 7an goizez eta urriaren 4, 5, 6, eta 7an arratsaldez Apaizetxean.

-Aginagako Jai Batzordea ez da arduratzen egun hauetan gerta daitezkeen ezbeharrez.

-Usurbilgo Udalak babesturiko festak direnez, erantzukizun zibilaren aseguru poliza ere Udalak bereganatzen du.

Antolatzailea:Aginagako Jai Batzordea.


Beste hitz bat zakarrontzira

Haurrik eduki ezin duenak eskubidea al du beste emakume baten gorputza erabiltzeko? Merkatu kapitalistak ez du gorputzekin trafikatzeko arazorik. Libertatea defenda dezagun: bere uteroa alokatzen duenak erabaki “librea” hartzen duen bitartean, diruduna ere libre da bere diruarekin nahi duena erosteko. Eskubidea du. Amatasuna eskubidea al da?

Beren seme-alaba nerabeei mugikor berri bat erosteko “beharra” duten giza-onek lana edukitzeko eskubidea ere omen dute: eskubidea esplotatua izatekoa. Instituzioek lana bermatu beharko lukete, langabezian daudenak kontratatu, beharrezko diren edo ez diren jarduerak egiteko. Ba al du zentzurik horrek?

Yemengo haurrek elikatzeko eskubidea dutela idaztean, eskubide hitzaren letrak urtu egiten direla iruditzen zait. Aireak eramaten ditu, hondarrez eginda balira bezala.

Presoek ere eskubideak omen dituzte. Eta badira urte batzuk Euskal Herrian eskubide horiek modu akasgabe zibilizatuan “eskatzen” ari garela. Eta eseri egiten gara eskubideak noiz iritsiko, apur bat atzeratzen diren autobusak bailiran.

Eskubidea gaitasuna baino ezer gehiago al da? Hitz honek zerbaitetarako balio al digu?


Garagardoa eta errefuxiatuen egoera, otsaileko gaiak

Bi ikastaro-tailer antolatu ditu Astigarragako AEK euskaltegiak otsailerako. Bi gai landuko dira: garagardoa nola egin eta errefuxiatuen egoera gaur egun. Aurrenekoa hilaren 13an izango da, arratsaldeko 18:30etatik 20:30etara, Zipotza elkartean; Hernaniko Otsaihen garagardogile berrien eskutik. Bigarrena, aldiz, hilaren 21ean izango da, kultur etxean. Izena emateko: zilegieskola@aek.eus, 663 04 33 14 edo zilegieskola.blogspot.com.


PSNk espedientea jarri die hondakinak erretzearen aurka egin duten bi zinegotziri

Olatzagutian Portlandek duen planta ez ixteko, zaborrak erretzea onartu behar da, PSNren zuzendaritzaren ustez

PSNk diziplina espedientea jarri die Olatzagutian (Nafarroa) dituen bi zinegotziri, Portlandek herri horretan duen plantan hondakinak erretzen hastearen aurkako mozio bat babesteagatik. PSNk berretsi du plantaren etorkizunerako berme dela erraustea. «Gainera, zorrotz betetzen du alor horretan indarrean dagoen legediak dioena».

Portlanden plantan hondakinak erretzearen kontra 3 Mugak Batera plataformak aurkeztutako mozioa eztabaidatu zen herenegun Olatzagutiko Udalaren osoko bilkuran. PSNk dituen hiru zinegotzietatik bik, Manuel Terradosek eta Miguel Angel Solisek, alde bozkatu zuten. Ez zuten babestu, ordea, beren alderdikide Jose Galartzak aurkeztutakoa. Mozio horretan Portlandek Olatzagutiko eta orobat Sakanako ekonomiari egindako ekarpena azpimarratzen zen, eta hondakinak erretzen hasteko enpresak egindako eskaria babesten. PSNren arabera, «oso larria» da bi zinegotziek egindakoa. Astelehenean aztertuko du zuzendaritzak espedientea. Bi zinegotziak PSNko Olatzagutiko udal taldetik kanporatu edo ez erabakiko dute.

Bestalde, 3 Mugak Batera plataformako eta 3R Konpainiako ordezkariak Nafarroako Parlamentuko Landa Garapen, Ingurumen eta Industria batzordean hitz egin zuten atzo. Portlanden plantan hondakinak erretzearen aurka daude bi talde horiek, eta haien ordezkariek nabarmendu zuten, enpresak eta Nafarroako Gobernuak esaten dutenaren kontra, ekonomiaren ikuspegitik ere ez dela beharrezko Portland zaborrak erretzen hastea.

3R Konpainiaren izenean, Julio Barea Greenpeaceko kidea mintzatu zen. Aste honetan talde ekologistak ateratako txostenarekin bat eginez, porlan fabriketan zaborra erretzeak ekonomian «kostu negatiboak» dituela esan zuen. «Erretzen den zabor hori birziklatuko balitz, gutxienez zazpi aldiz lanpostu gehiago sortuko lirateke». Hondakinak erretzeak ingurumenean eta osasunean eragiten dituen kalteen inguruan zalantzarik ez dagoela esan zuen. «Ezin dira jarri enpresa baten interesak herritarren interesen gainetik. Ez zaigu bidezkoa iruditzen».

Bat etorri ziren horrekin 3 Mugak Batera plataformako ordezkariak. Nabarmendu zuten Portlandek zaborrak erretzeak beste sektore ekonomiko batzuei kalte egiten diela. Nekazaritza eta turismoa jarri zituzten horren adibide. Gainera, herritar gehienak egitasmoaren aurka daudela azaldu zuten.

Bilduk, Ezkerrak eta NaBaik bat egin zuten bi taldeen azalpenekin. UPNk, PSNk eta PPNk aldiz, enpresaren asmoen ade egin zuten.


Vicrilako langileek manifestazioa egingo dute bihar

Vicrilako langileek kolokan ikusten dute 125 urteko historia. Hartzekodunen konkurtsoan dago Lamiakoko beirategia, eta langile-batzordeak iragarri du mobilizazioak egingo dituztela Vicrilak (Vidrios y Cristales de Lamiaco) "etorkizun duin bat" izan dezan. Hala, martitzen honetan, azaroak 8, 10:00etan abiatuko dira lantegitik, 11:00etan Leioako udaletxera iristeko. Zuzeneko 300 lanpostu dauzka Vicrilak, eta beste horrenbeste zeharkakoak.

Vicrilak 1890ean zabaldu zituen ateak Lamiakon. Ordutik hona gora behera ugari jasan ditu. Besteak beste, 2009ko azaroan, ARC Frantziako multinazionalak jakinarazi zuen lantegiaren jarduera betiko etengo zuela handik bost urtera; 2013an, lantegiko labeen iraungitzeagaz batera. Orduan, enpresako zuzendaritzak erosi zion konpainia ARCri, Luis Manuel Fernandez buru zeukan taldeak. Eusko Jaurlaritzak babestu egin zuen operazio hori, Ezten arrisku kapitaleko funtsaren parte hartzearen bitartez. Orain Fernandezen zuzendaritzak eraman du beirategia hartzekodunen konkurtsora. Langile-batzordeak intentzio hirukoitza ikusten du operazio horren atzean. Batetik, uste du ARCk erosi gura duela berriro konpainia, eta konkurtsoan salmenta prezioa merkatu gura duela enpleguaren kaltetan; bigarrenik, uste du zuzendaritzak gainetik kendu gura duela egungo egoeraren erantzukizuna; eta azkenik, Jaurlaritzak ez ikusiarena egin gura duela "berea ere baden proiektu baten aurrean". Beharginak ez daude prest horretarako. Gogorarazi dute azken urteetan gerrikoa estutu dutela enpresaren onerako. Langileak sinetsita daude enpresa bideragarria dela, Vicrilak Espainiako merkatuko %30eko kuota duelako, "gure esfortzuari esker".

Langileek datozen egunetan zehaztuko dute mobilizazioen egutegia, eta "laguntza" eskatu diote gizarteari Vicrilaren etorkizuna ziurtatzeko. Mobilizazioen bitartez, Jaurlaritzari eskatu gura diote dagokion erantzukizuna har dezala eta enpleguaren jarraipena eta lan baldintzak berma ditzala. 2012an, 19 milioi inbertitu zituen gobernuak enpresan, Mexikon lantegia zabaltzeko. Era berean, Vicrilako zuzendaritzari eskatuko diote ez dezala plantaren salmenta merkatu enpleguaren eta lan-baldintzen kaltetan. Zuzendaritzak bere "kudeaketa ezin txarragoaren gaineko erantzukizuna hartzea" gura dute beharginek.


Urrats gaua

Usaian bezala, Herri Urrats bezperan, Sarako gaztetxeak urrats gaua antolatzen du. Aurten kontzertuak plazan eginen dira eta sartzea urririk izanen da. Talde gonbidatuak Tommy Gun, Goienentxe anaiak (hip-hop/rap) eta Iruñeko Bad Sound Sistem (hip-hop/reggae) dira.


Gamesak Sarrigurenen egin nahi ditu Nafarroako 283 kaleratzeetatik 211

Haize erroten ekoizleak aurkeztu du enplegua erregulatzeko dosierra. 368 langile kaleratu nahi ditu, 283 Nafarroan eta 85 Bizkaian.

Gamesak aurkeztu du enplegua erregulatzeko dosierra, eta zehaztu du Nafarroako 283 kaleratzeak non egin nahi dituen. Gehienak, 211, Sarrigurenen. Lehendik jakina zen Zamudioko egoitzako 409 langileetatik 85 kaleratu nahi dituela. Alegia, 368 kaleratze dira guztira. CCOOko ordezkarien arabera, enpresak negoziatzeko prest dagoela esan die. ELAk dosierra lantegiz lantegi negoziatzeko eskatu du, ez dosier guztia batera eta Madrilen. Enpresak eta langileen ordezkariek hilabete dute negoziatzeko. Etzi egingo dute lehen bilera, Madrilen.

Hona hemen Nafarroako kaleratzeen zehaztasunak:

• Gamesa Innovation & Technologyn 206 langile: 166 Sarrigurengo egoitzetan, Imarkoainen 39 eta bat Agoitzen. Gamesa Innovation & Technologyk haize errotentzako palak egiten ditu.• Gamesa Eolica haize erroten ekoizleak 58 langile kaleratu nahi ditu: 40 Sarrigurenen, 17 Imarkoainen eta bat Noainen.• Gamesa Korporazio Teknologikoak hamabi langile kaleratu nahi ditu, zazpi Imarkoainen eta bost Sarrigurenen.• Compass Transworld Logisticen zazpi kaleratze egin nahi ditu, guztiak Imarkoainen.

2013ko abendura bitartean, 2.600 lanpostu murrizteko asmoa agertu zuen Gamesak 2013-2015 urteetarako negozio plana aurkezterakoan. Honezkero 800 lanpostu gutxiago ditu, eta aurrerantzean 1.800 langile kaleratu nahi ditu.


Zumarragako alkateak inbertitzaile baten bila ari direla esan du

Mikel Serrano Zumarragako alkateak Arcelor Mittal enpresaren Zumarragako lantegia erosiko duen inbertitzaile baten bila ari direla esan du. Enpresa bideragarria dela gehitu du eta Jaurlaritzari eta Aldundiari inbertitzailea elkarrekin bilatzea eskatu die. “Eusko Jaurlaritzak, aditu beten aholkua jarraituz, altzairutegia eta labea berritzeko, ekoizpen prozesua hobetzeko eta zepak merkaturatzeko inbertsioak egitea proposatu zuen. Irtenbiderik onena lantegi erosiko duen inbertitzaile bat aurkitzea da”.Bestalde, Zumarragako langileen maila goraipatu du. “Maila altuko langileak dira, oso espezializatuak, eta sektore horretako edozein enpresak edozer egingo luke plantilan edukitzeagatik”.


Dani Garciaren jarraitzaileak

Aste honetan Dani Garciaren futbol campusa egiten ari dira Zumarragako Argixao estadioan. 150 haur parte hartzen ari dira. Urtero toki guztiak betetzen diraDani Garcia futbolari zumarragarra ibilbide oparoa osatzen ari da. Lehen Mailara heltzea kosta zitzaion, baina egun jokalari preziatuenetako bat da. Azken urteetan Eibar taldeko kapitaina izan da eta aurten talde garrantzitsu askoren eskaintzak jaso ditu. Azkenean, Athletic taldearekin fitxatu du. Hala ere, ez du bere herria ahazten. Urola taldeari laguntzen dio eta urtero futbol campus bat antolatzen du. Aurtengoa astelehenean hasi zen.Garcia Urretxuko eta Zumarragako haur askoren jokalari kuttuna da eta bere campusak arrakasta itzela izaten du urtero. Aurten ere toki guztiak bete dira: 150. 20 bat haur kanpoan gelditu dira, toki faltagatik. Helburua haurrek ondo pasatzea da, baina teknika eta baloreak ere lantzen dituzte.Oscar Martin entrenatzailea Garciaren laguna da eta urtero campusean lan egiten du. «Lehen urtean beldur pixka bat izan genuen, ez baigenekien haurrek nola erantzungo zuten. Urtero toki guztiak bete dira, ordea. Haurrak Danirengatik etortzen dira, batez ere: arrakasta eduki du, Lehen Mailako jokalaria da eta balore positiboak transmititzen ditu. Haur guztiek bera ezagutu nahi dute». Garciak ez du oraindik haurrekin egoterik eduki: bihar etorriko da Zumarragara.Garciarekin batera hamalau begirale aritzen dira. Martinek esker oneko lana dela dio. «Haurrak oso gustura etortzen dira. Batzuk urtero parte hartzen dute. Guretzat aste gogorra da, baina baita sekulako esperientzia ere. Asko gozatzen dugu, hemen ez baitugu emaitzen presiorik. Gainera, gure haurtzaroa gogoratzeko balio digu», aipatu du Calahorra taldeko futbol jokalariak.Iragana eta etorkizunaGarciari, Martini eta gainontzeko begiraleei iragana gogoratzeko balio die eta haurrei, berriz, etorkizuna irudikatzeko. Zenbatek amets egin ote dute aste honetan Lehen Mailako jokalariak izatearekin!Martinek urte asko daramatza futbol munduan (2.B mailako talde askotan jokatu du) eta oso argi du zer egin behar den futbolean aurrera egiteko. «Errespetua, umiltasuna eta lana ezinbestekoak dira. Horretaz gain, taldekide ona izan behar da. Hori guztia gabe ez dago inora joaterik».


Elena Iruretak igo du sanpedroetako bandera

Arratsaldeko zortzietan egin du eztanda festak. Momentu horretan igo du Elena Irureta aktoreak San Pedro jaien bandera udaletxeko balkoian. Herritar guztiei festak ongi pasatzeko deia egin du.

"Oso eskertuta nago gaur jaso dudan omenaldiagatik. Uste dut ni baino pertsona egokiagoak badaudela herrian omenaldi hau jasotzeko, baina esker onekoa naiz, eta oso pozik hartu dut bandera igotzeko lana", esan du Elena Iruretak bandera igo berri. "Beti sentitu izan dut herriaren eta herritarren babesa, eta hori asko eskertzen dut", jarraitu du.

Iruretak animatuta eta gogo askorekin altxatu du bandera udaletxeko balkoian. Bertan izan ditu gainera, senide eta lagun batzuk. "Nire ondoan egon dira beti", gaineratu du.


Ibarratik Belauntzara doan bidea zabaltzeko lanak maiatzean hasiko dira

120.000 euroko aurrekontua baliatuko dute, bidea zabaldu eta oinezkoen espaloia bide osoan eraikitzeko.

Belauntzara doan errepidea zabaltzeko lanei ekingo dio Gipuzkoako Foru Aldundiak. Aintzane Oiarbide Bide Azpiegituretako diputatuak eta Silvia Moneo Belauntzako alkateak aurkeztu dute proiektua, gaur, eta Mariano Lazkano alkate ohia gogoan izan dute, haren eskaerari erantzunez iritsi baita, egitasmoa.

Horrela, Ibarratik Belauntzara doan bidegurutzean izango da esku-hartzerik nabarmenena. Moneok azaldu duenez, berau da gunerik gatazkatsuena, industriaguneko lantegi batek gero eta pieza handiagoak egin, eta pasatzeko arazoak izaten baitituzte. Horrela, bidea zabalduko dute errail bakoitzari 3,15 metro emanez, eta aldapa hasieratik herriraino espaloia ere jarriko dute. Maldaren pendiza ere arindu nahi dute foru aldundiko teknikariek. Modu horretan, oinezkoen bidea hobetu eta autoentzako bide zabalagoa egokituko dute lanek. Aurrekontua 120.299,11 eurokoa izango da, eta lanek hiru hilabete iraungo dute. Obra esleitu dute jada.


Eurotaldeak 540.000 milioiko maileguak mobilizatzea adostu du, koronabirusaren aurka

Europar Batasuneko Ekonomia eta Finantza ministroek, halaber, hitzartu dute susperraldi-funtsa abiatuko dutela, epe ertainera, osasun-larrialdia gaindituta.

Europar Batasuneko Ekonomia eta Finantza ministroek, alegia, Eurotaldeak, akordioa erdietsi dute koronabirusaren aurkako neurri-sorta abiatzeko; horren bidez, 540.000 milioi euroko maileguak desblokeatu dituzte, Estatuei, enpresei eta langileei laguntzeko, eta, halaber, susperraldi-funtsa sortuko dute, epe ertainera, koronabirusaren osasun-larrialdia gaindituta. Eurotaldeak, nolanahi ere, aparkatuta utzi du Espainiak, Frantziak edo Italiak eskatzen dituzten eurobonoen gaineko eztabaida.

Bruno Le Maire Frantziako Finantza ministroak iragarri du beste inork baino lehenago, Twitter sare sozialean: "Akordio bikaina, Europako Finantza ministroen artean: 500.000 milioi euro segituan izango dira eskuragarri. Susperraldi-funtsa ere izango da. Europak erabaki du, eta krisiaren larritasunaren parean jarri da", idatzi du.

Hala, Europako Egonkortasun Mekanismoak 240.000 milioi ere emango ditu kreditu-lineetan kide diren Estatuei, eta Europako Inbertsio Bankuak 200.000 milioi mobilizatuko ditu enpresetarako maileguetan. Langabeziaren aurka Europako Batzordeak proposatutako Funtsak beste 100.000 milioi utziko ditu Europako Gobernuen esku.

Frantziak, Alemaniak, Espainiak, Italiak eta Herbehereek aldez aurretik adostutako dokumentu bat abiapuntu erdietsi dute akordioa.

Herbehereek, hasiera batean, exijitzen zuen funts horiek defiziteko eta zorreko desorekak zuzentzeko erreforma estrukturalak hartzearekin lotuta egotea, osasun-larrialdia gaindituta. Ministroek hitzartutako testuak, azkenean, ezartzen du baldintza bakarra izango dela mailegu horiek COVID-19 gaitzarekin lotutako osasun-kostuak finantzatzeko erabili behar direla.

Azken akordioak jasota duenez, osasun-gastuak egin ostean, herrialdeak bide fiskal erabilgarrira bueltatuko dira. Mario Centeno Eurotaldeko presidentearen hitzetan, kreditu horiek behar dituzten herrialdeek gaitasuna izango dute identifikatzeko gaitza sendatu eta prebenitzeko gastuak, gehienez euren Barne Produktu Gordinaren % 2an. Hori da, hain zuzen, Europako Egonkortasun Mekanismoak gehienez eman dezakeen finantzazioa. Horrela, Espainiak 25.000 milioi inguru erabil litzake; pandemia amaitu arte izango dute ate hori irekita Gobernuek.

Europako Inbertsio Bankuak bideratuko dituen 200.000 milioiren gainean (enpresek baliatu ahalko dituzte, bereziki enpresa txikiek eta ertainek), 25.000 milioiko berme-funtsa baten bidez egingo du. Eurotaldeak eskatu dio erakunde horri ekimena "ahalik eta lasterren" abiatzeko.

Defentsako hirugarren eta azken linea Europako Batzordeak proposatutako 100.000 milioiko aldi baterako funtsa izango da; horren helburua izango da, adibidez, Espainiako aldi baterako lan-erregulazioak babestea. Finantza ministroek eskatu dute proposamen hori ahalik eta arinen abiatzea.

Baterako zorra jaulkitzeaz, aipamenik ez

Susperraldi-planari dagokionez, dokumentuak ez du aipamenik egiten Baterako zorra jaulkitzearen gainean, Espainiak, Frantziak eta Italiak zehaztu nahi zuten arren. Akordioaren arabera, Estatuburuek eta Gobernuburuek adostu beharko dituzte finantzazio-iturriak bezalako kontuak.

Horri buruz, Nadia Calviño Espainiako presidenteorde eta Ekonomia ministroak adierazi du, Twitterren, Espainiako Gobernuak jarraituko duela lanean "susperraldi ekonomikorako finantzazio-baliabide komunetan". Calviñoren iritziz, Eurotaldeak hitzartutako akordioa "ona" da.

Wopke Hoekstra Herbehereetako ministroak, aldiz, ziurtatu du bere herrialdeak eurobonoei ezezkoa ematen jarraituko duela: "Gure iritziz, hori ez da lagungarria izango, epe luzera, Europarentzat edo Herbehereentzat", esan du. Halaber, nabarmendu du akordioa "Europako elkartasunaren seinale sendoa eta argia" dela.


Etxarri Aranazko I Txakurkrosa

Txakurkrosean Jon Gonzalez eta Sara Agirre gailendu ziren, Txakurkros herrikoien David Neira eta Leire Ijea, patinetan Imanol Cid eta Ainara Elbusto eta bizikletan Joseba Garcia

Xalok kirol, dietetika eta nutrizio zentroak eta Euskanikross taldeak antolatuta, igandean jokatu zen, Etxarri Aranazko kanpinean, I. Etxarri Aranazko Txakurkrosa. Modu xumean esanda, txakurrari lotuta korrika egitea da txakurkrosa. Hotza eta tarteka euria ari zuen, baina parte-hartzaileak ez ziren kikildu, txakurrekin korrika egiteko hobea baita hotza beroa baino, eta, azkenean, 70 parte-hartzaile inguru aritu ziren I. Etxarri Aranazko Txakurkrosean.

Proba ikusgarria

Antolakuntzan ibili zen Euskanikross taldeko Igor Artieda etxarriarrak adierazi digunez, balorazio positiboa egiten dute. “Ibilbidearen ikusgarritasuna, hori aipatu ziguten parte-hartzaileek. Izugarri gustatu zitzaien. Eskarmentu handiko jendea etorri zen gure proban aritzera, eta txundituta zeuden ibilbidearekin. Izan ere, oso teknikoa da, eta bidean denetatik zegoen: desnibeleko bideak, desnibel gabekoak, eje-bueltak, ura, putzuak… gozamena. Lokatzez beteta iritsi ziren helmugara, baina pozik. Izan ere, proba hauetan ibiltzen garenok lokatza gustuko dugu”.

Hainbat modalitatean jokatu zen I. Etxarri Aranazko Txakurkrosa. Goizeko 8:00etan albaitariak txakurrei kontrol probak pasatzen hasi ziren, txakurren ongizatea, hori baita proba hauen arau nagusia. Goizeko 9:00ak inguruan bikejoring edo bizikletan doazenak atera ziren, eta haiei lotuta, euren txakurrak. 6 km inguruko ibilbidea zuten, baina antolakuntzak aldaketak egin zituen, euriarengatik bide batzuk arriskutsuak zeudelako. 6 partaide izan ziren bikejoringean eta 7 patinean. Ondoren Txakurkros herrikoian parte hartu zuten 12 kideek hartu zuten irteera, euren txakurrei lotuta 3,4 km egiteko, eta, azkenik, Txakurkros proba nagusian parte hartu zuten 50 kideak (6,3 km) eta euren txakurrak. Izan ere, bizikletan eta patinetan aritu ziren partaide batzuk ere korrikazko proban aritzera animatu ziren. Ibilbide luzeko lehenengo kilometroa eta azkeneko bi kilometro erdiak Triku Trail mendi lasterketakoak ziren, paraje bikainak.

Etxarriko kanpinean bildu ziren ikusleak ere harrituta geratu ziren txakurkrosaren ikusgarritasunarekin. Bikejoring eta patineteetan doazenen abiadura, esaterako, ikusgarria da. Giro polita izan zen Etxarriko kanpinean.

Kronometrajean arazoak

Igor Artiedak aipatu digunez, arazo eta akats batzuk izan zituzten kronometrajean. “Berriak gara, eta naiz eta dena ongi egiten saiatu, akats batzuk izan genituen. Baina partaideekin hitz egin eta gero, zuzendu genituen. Guretzat garrantzitsuena da parte-hartzaileak oso gustura ibili zirela. Ibilbidea ondo markatu genuela, hornidura ere bikaina zela… antolakuntzari zorionak ematera hurbildu ziren asko eta asko. Sare sozialetan ere aipamen gehienak ildo horretatik doaz” gaineratu digu, pozik. Guztia antolatzen 30 lagun inguru ibili ziren.

Aipatzekoa da ere Txakurkros txikia antolatu zutela, txikienengan txakurkrosaren harra pizteko. Zortzi haurrek osatu zituzten probako 800 metroak, euren txakurrez lagunduta.

Sakandarrak bikain

Txakurkrosa proba nagusia Jon Gonzalez Garciak (20:45) eta Sara Agirrek (24:37) irabazi zuten. Sakandarren artean, Xuban Mendiola 36.a sailkatu zen (29:31) eta Gema Urdaniz 44.a (40:05). Txakurkros herrikoian David Neira eta Leire Ijea izan ziren azkarrenak. Patinen gaineko proban Imanol Cid izan zen lehena eta Juan Bautista Urtasun urdiaindarra bigarrena. Emakumezkoetan, aldiz, Ainara Elbusto gailendu zen. Bukatzeko, bikejoring edo bizikletan, Joseba Garcia Urkijo nagusitu zen (11:03). Igor Lanz arakildarra seigarrena sailkatu zen (16:07).

Sari ematea Etxarri Aranazko plazan egin zen. Kategoria bakoitzeko lehendabiziko hirurek jaso zuten saria, eta, horretaz gain, bertako produktuen loteak zozketatu ziren partaideen artean. Probak izandako arrakasta ikusita, txakurkrosak jarraipena izango duela pentsatzekoa da. “Partaideak oso gustura ibili ziren eta ibilbidea goraipatu zuten. Izandako akatsak identifikatu beharko ditugu, hobetze aldera, baina litekeena da aurrera egitea eta halako proba gehiago antolatzea” aitortu du Igor Artiedak.


Hiru emakume, hiru garai eta denen arteko Hariak, Yoseba Peñak

'Hariak' du izena Yoseba Peñaren eleberriak: Irene, Xexili eta Olatzen artekoak. Familia bereko hiru emakume belaunaldi, Euskal Herriko historiarekin txertatuak.

Hariak du izena Yoseba Peñaren eleberriak: Irene, Xexili eta Olatzen artekoak. Familia bereko hiru emakume belaunaldi, Euskal Herriko historiarekin txertatuak.

Concetta Probanzarena da ilustrazioa


Batzokian Madrilgo hautagaiekin solasaldia ostegunean

POLITIKA // Azaroaren 10ean egingo diren Madrilgo hauteskundeei begira, datorren ostegunean, 19:00etan, solasaldi irekia egingo dute Batzokian, EAJ-ko hautagai diren Iñigo Barandiaran, Maribel Vaquero eta Luke Uribetxeberriarekin. Bestalde, EAJ-k jakinarazi duenez, posta bidez bozkatu nahi dutenei laguntzeko prest daude Batzokian (943 88 36 16), astelehenetik ostiralera 19:30etik 20:30era. Urriaren 31n bukatuko da epea.


Oier Neol Burlada arizkundar gaztea, zurgintzan urrezkoa


Iranek uranioa aberasteko programa eten duela baieztatu du IAEAk

Hain zuzen ere, uranioa % 20 aberasteari utzi dio Teheranek, hori baita arma nuklearrak egiteko behar den maila.

Energia Atomikoaren Nazioarteko Agentziak (IAEA) gaur baieztatu du Vienan (Austria) Iranek uranioa % 20an aberasteko programa eten duela.

Nazio Batuen Erakundeko (NBE) agentzia horren arabera, Teheran uranioa % 5etik behera ekoizten hasi da Natanz eta Fordow zentral nuklearretan. Esperimentu nuklearrak ere eten ditu.

Erakunde horretako behatzaileak larunbatean iritsi ziren Iranera, Irango Gobernuak Genevako akordioa betetzen ote duen egiaztatzera.

Akordioa azaroaren 24an sinatu zuten Iranek eta 5+1 taldeak (AEB, Errusia, Txina, Frantzia, Erresuma Batua eta Alemania). Hain zuzen ere, Iranek uranioa % 20 baino gutxiago aberastea hitzartu zuten, hori baita arma nuklearrak egiteko behar den maila.

Irani ezarritako zigor ekonomikoak bertan behera utzi ditu EBk

Irani ezarritako hainbat zigor ekonomiko bertan behera uztea erabaki du Europar Batasunak, Teheranek eta 5+1 taldeak sinatutako akordioarekin bat etorrita.

EBko Atzerri ministroek Bruselan egindako Kontseiluan hartu dute erabakia.

Bertan behera utzi dituzten debekuak ondorengoak dira: urrearekin eta metal preziatuekin salerosketak egitea, petrolioa aseguratu eta garraiatzea, produktu petrokimikoekin aritzea eta aurrez baimena ez zuten Iraneko bankuekin finantza transakzioak egitea.

Europar Batasunak, ordea, beste hainbat debeku bere horretan mantenduko ditu. Hala nola, armen enbargoa, Europar Batasunera bidaiatzea debekatuta duten pertsona eta erakundeen zerrenda, edo horien ondasunen izoztea.

AEBk zigorrak “arinduko” dizkio Irani

AEBko Gobernuak, bestalde, Irani ezarritako debekuak “arinduko” dituela iragarri du.

John Kerry AEBko Estatu idazkariak “onartu” ditu neurriak. Kongresuak gaur bertan izango du horren berri, Jean Pskai Estatu Saileko bozeramaileak ohar batean jakitera eman duenez.


Lekarozen okupatu berri duten Abeltegiko Itzi Torresekin egon gara


664.990 pentsionistek 1.098 euro jaso dituzte batez beste martxoan Hego Euskal Herrian

Urtebetean %2 igo da batez besteko pentsioa, eta %1,2 pentsionista kopurua

Pentsionistek 1.098 euro jasotzen dituzte batez beste Hegoaldean. Gizarte Segurantzaren martxoari dagokion datuen arabera, 664.990 pentsionista daude Araban, Bizkaian, Gipuzkoan eta Nafarroan, orain urtebete baino %2 gehiago. Batez besteko pentsioa ere igo egin da, %1,2 hain zuzen.

Pentsionista gehienak erretiroa hartutakoak dira; 424.330 dira lau herrialdeetan, eta batez beste 1.282,96 euro jasotzen dituzte Araban, Bizkaian eta Gipuzkoan; 1.172,52 eurokoa da batez beste jasotzen dutena Nafarroan.

Ezgaitasun iraunkor batengatik pentsioa jasotzen dutenak 53.459 izan dira martxoan, lau lurraldeetan. Batez besteko pentsioa 1.188,96 eurokoa da EAEn, eta 1.096,51koa Nafarroan.

Alarguntasunarengatik pentsioa jasotzen dutenak 164.711 dira Hego Euskal Herrian, eta batez besteko pentsio hori 755,88 eurokoa da Araban, Bizkaian eta Gipuzkoan. Nafarroan, berriz, 686,35 eurokoa da.


Dotoretasuna ureztatu dute

Herriaren izena aldatzeko gogoa ematen zuen arren Ormaiztegik Urmaiztegi zirudien larunbatean, euri jasen pean, dotorezia loratu da beste behin San Andres jaien atariko asteburuan. Ormaiztegiarrek Eleganteen Eguna ospatu zuten, zapatuan. Eta egun elegantea geratu zen, azkenerako.Eguerdian, Eleganteen 7. Bilkura egin zuten eliz atarian, Zumalakarregi Museoak antolatuta. Bainuetxearen urrezko garaietara jauzi egin (XIX. bukaera eta XX. hasierara), eta galai asko jantzita photocall modernoan utzi zuen talde batek egunaren xarma. Pintxo eleganteen lehiaketan parte hartu duten hiru tabernetara Murua, Itxune eta Eskola Zaharrak bueltatxoa egin zuten, eta arratsaldean txokolate egina hartu zuten.Baina Eleganteen Eguna askoz lehenagokoa da Ormaiztegin, 1990eko hamarkadaren hasieran hasi ziren ospatzen. «San Andres eguna asteburuan egokitu zen, eta parranda egun bat gutxitzea ezin onar genezakeenez, aurreko asteburuan zerbait antolatzea pentsatu genuen, festa egiteko aitzakia jartzeko. Azpeitia aldetik ekarri genuen elegante janzteko ideia, han egiten baitzuten», azaldu du 1975ean jaiotakoen kuadrillako kide batek. Pare bat urte barru 30 urte beteko ditu, beraz, Eleganteen Egunaren ohiturak, 1991n erori baitzen azaroaren 30a larunbatean.Bihar buruhandi berrituakSan Andres jaien mardulena ostiraletik igandera geratzen da, oraindik, Ormaiztegin. Bihar, hala ere, herriko buruhandiak nola berritu dituzten erakutsiko diete eskola-umeei, San Andres herri eskolan, 15:30ean. 1983koak dira irudiak. Elegante geratu dira haiek ere.


Iluntzen hasi du Saindua baserri inguruan

Izuaren Etxea muntatzen hasi dira Hondarribiko gazteak Gau Beltzerako. Bost film proiektatu behar dituzte bihar Saindua Udal Gaztelekuan, Paranormal activity, Exorzista, Chucky deabruzko panpina, The Walking Dead eta It. Baserri zaharreko beheko solairuan bost proiekzio areto prestatzen ari dira, bihar pelikulak ikustera hurbiltzen direnentzat. Arratsalde pasa zineman egitea da proposamena, baina susmoa dago zerbait gaizki aterako dena…

Bihar (asteartea) azkarrago ilunduko du Hondarribiko Zimizarga auzoan. Bostetarako guztiz ilunduko du —17:00etatik 20:00etara da jarduera—. 12 eta 16 urte bitartekoek soilik bisitatu dezakete Izuaren Etxea, hortik beherakoentzat eta gorakoentzat arriskutsuegia omen da. “Bihotzeko arazoak dituztenek botika hartuta hurbildu daitezela”, ohartarazi dute antolatzaileek.

Gazteak, astelehen arratsaldean, Izuaren etxea muntatzen hasita


Joseba Larrinaga atleta paralinpiar ohia da atzo Aramaion auto batek jota hil zen txirrindularia

Bizikletan zihoan, eta beste auto bat aurreratzen ari zen auto batek jo zuen, Segurtasun Sailaren arabera. Behin baino gehiagotan parte hartu zuen Paralinpiar Jokoetan, eta 1996an Atlantan maratoian zilarrezko domina irabazi zuen.

Atsekabe handia sortu du Aretxabaletan (Gipuzkoa) Joseba Larrinagaren heriotzak. Herri horretan jaio zen, 1968an, eta oso ezaguna zen Debagoienean; Aretxabaletako kirol etxearen harreran lan egiten zuen, Goiena atariak jakinarazi duenez.

1996ko Olinpiar Jokoetan maratoian zilarrezko domina irabaztean gain, bosgarren gertatu zen 5.000 metroko lasterketan. 2000ko Sydneyko Olinpiar Jokoetan maratoian ere bosgarren izan zen.

Ezbeharra A-2620 errepidean gertatu zen, atzo arratsaldeko seietan. Istripuan hil zen Larrinaga. Helikoptero bat bidali zuen Osakidetzak ezbeharra gertatu zen lekura, baina hilik zen kirolaria ordurako. Ertzaintza gertatutakoa ikertzen ari da.


Zubietako erraustegiaren lizitazioa gelditu ala ez erabakiko du epaileak gaur

GHK-k errauste plantako lanak adjudikatzeko batzarrera deitu du goizerako, eta protestak antolatu dituzte erabaki horren aurka.


Herriko aitona Andres Agirianok 102 urte bete ditu

Andres Agirianok, Eskoriatzako aitonak, 102 urte bete zituen domekan. Familia artekoekin ospatu zuen eguna, eta eurekin bazkaltzeaz gain, urtero moduan musean jokatu ere egin zuen, baita gogor jokatu ere.

Gainera, Udaleko Gizarte Zerbitzuetako hainbat ordezkariren bisita izan zuen, eta horiek Gabonetako otar bat eraman zioten. Horrez gain, hainbat lagun eta senitartekoek ardoa oparitu zioten, Agirianok berak ardoak osasuna ematen diola esaten du-eta.

Bizkotxo-tarta ere eraman zituen, eta gogoz itzali zituen kandelak. Ez dakigu zer desio eskatu zuen.

Herriko nagusiena

Andres Agiriano Zubia Bolibar auzoko Karoi baserrian bizi da eta oso osasun ona dauka. Bera da herriko beteranoena. Udalerrian hiru lagun daude 100 urte baino gehiago dituztenak, eta 95 urtetik gorakoak aintzat hartzen baditugu, 11 dira adin hori gainditu dutenak.


Baztango Batzar Nagusiek arbuiatu egin dute Nafarroako Gobernuak Lekarozko aroztegiarekin segitzea

Geroa Bairen gobernu berriak inposizioaren jarrera zaharrarekin segitzeko erabaki politikoa hartu duela dio.

Baztango Batzar Nagusiak eta Lekarozko herriak Aroztegiako udalez gaindiko plan sektorialari buruz Nafarroako Gobernuari aurkeztutako errekerimendua onartu ez dela jakin ondotik, Baztango Batzar Nagusiak ilbeltzaren 4an egindabo bilkuran mozio bat onartu zuen, aldeko 17 boturekin, kontrako 7 eta 6 abstentzioekin. Mozio horrek Geroa Bairen gobernuak hartutako erabakia guztiz arbuiatzen dute, «eta herritarren hitzari kasurik egiten ez dion neurrian, gobernua bera gaitzesten».

Onartutako moziak dioenez, "Aroztegiako udalez gaindiko plana UPNren Nafarroako Gobernuak hauteskundeetarako hiru egunen faltan onartu zuen. Orain Geroa Bairen gobernuak udalez gaindiko planaren aurkako errekerimendua eguberritako oporretan, urte zahar bezperan hartu du, erabakia ahalik oharkabeen pasatzeko nahiarekin. Gobernu berria baina forma zaharrak, arras zaharra".

Nafarroako Auzitegi Nagusiak Aroztegiako proiektua baliorik gabe utzi ondotik, 2015eko ereiaroan UPNren gobernuak, Lekaroztarren eta orduko Baztango udalaren oniritzirik ez zuen udalez gaindiko plana onartu zuen. Eta, handik, guttirat, foru intereseko izendatu. Hori erabaki politiko argia dela uste du Batzar Nagusiak.

2008an, ere, Aroztegiko lehendabiziko proiektua, udalez gaindiko plan sektorial bezala tramitatzeko eskaera egin zuten sustazaileek; haatik, Nafarroako Gobernuak, teknikarien txostenak tarteko, ez zuen hala egiterik onartu. «Proiektua udaletik tramitatzeko erran zuen, udal planaren aldaketaren bidez. Erabakia, bistan denez, teknikoa izan zen», dio Batzar Nagusiak.

2015eko uztaileko Batzar Nagusiak, Lekarozko herriaren eskariz, Nafarroako Gobernuari Aroztegiako udalez gaindiko plan sektoriala gibelerat botatzeko eskaera edo errekerimendua egin zion. Lekarozko herriak ere, bertze eskaera egin zion.

Batzar Nagusiak salatu duenez, «2015ko urte zahar bezperan, Geroa Bairen gobernuak Aroztegiako udalez gaindiko plan sektoriala baliogabetzeko eskaera ez du onartu eta proiektua berretsi du. Erabaki teknikoa dela diote. Gezurra. Erabaki politikoa da. Ereiaroan UPNek hartu zuen erabaki politiko bidegabearen segida eta, ordukoa berresten duena baita».

Baztango lurraldearen antolaketa, soziologia eta izaera guztiz aldatuko duen proiektu honek kaltetutako herriaren kontrako jarrera izan duela beti dio Batzar Nagusiak: «2009ko Lekarozko herri-galdeketa horren lekukoa da. Udalez gaindiko Aroztegiako proiektu honek, gainera, Baztango herri-lurrak hartzen ditu eta, horien gain, baztandarroi erabakimena kentzen. Lekarozko Aroztegiako proiektua hasieratik lekaroztarren nahiaren kontra egin da, herritarren iritzia eta borondatea errespetatu gabe». Oraingo udalez gaindiko plana ere inposizio garbia dela uste du Batzar Nagusiak.

«Geroa Bairen gobernu berriak inposizioaren jarrera zaharrarekin segitzeko erabaki politikoa» hartu duela uste du Batzar Nagusiak. «Aldaketa Belateko tuneletan gelditu da. Baztanerat ez da iritsi. Ez da onargarria, ez da onartzen ahal».


Eskuz Binakako Promozio Txapelketa jokatuko da igandean

Dario-Ruiz eta Alberdi-Erasun bikoteek jokatuko dute Eskuz Binakako Promozio Txapelketa igandean 11:30ean, Zizurkilgo Intxaur pilotalekuan. Aurrez paleta gomako emakumezkoen partida jokatuko dute Miren Larrarte-Maider Huici eta Amaia Irazustabarrena-Itxaso Erasun bikoteek. Sarrerak 3 eurotan daude salgai Iriarte eta Egarri tabernetan.


Palestinagaz elkartasun sareak lotzen joateko bilera egingo da gaur, Ondarroako Etxelilan

Amaia Egaña.

19:00etan egingo da batzarra, eta Ondarroako Udalak herritar guztiei egin die parte hartzeko deia. Etxelilak Palestinako lurralde okupatuekin harremanetan jarri eta elkartasun sareak osatzeko egitasmo bat ipini zuen martxan. Proiektuaren barruan hainbat pauso eman dira: Amaia Egaña Etxelilako ordezkaria Palestinara joan zen, handik bueltan hitzaldia eman zuen, eta aurrea begira ere sareak lotzen jarraitzeko asmoa dago, “hangoak hona etorrita eta geu bertara joanda, alkarrengandik ikasiz ere”, udal ordezkariek azaldu dutenez.


Ikasleekin udalbatzar berezia egin dute

Mutriku BHI eta San Miguel ikastetxeko ikasleak udaletxean egon ziren herenegun. Ikasleekin hizketan aritu ziren Jose Angel Lizardi Mutrikuko alkatea, Josebe Astigarraga zinegotzia, udal idazkaria eta arkitekto-teknikoa. Askotariko gaiez hitz egin eta agintariei eskaerak egiteaz gain, herria garbi mantentzeko konpromisoa hartu zuten bai ikasle eta baita agintariek ere.


Puntu moreak jai zuri-urdinean

Kanoikadarekin eta txupinazoarekin abiatuko dute gaur Donostiako Aste Nagusia. Donostiako Udalak indarrean jarri du eraso matxisten kontrako kanpaina bat; Piratek, telefonoaz landa, leku bat jarriko dute jaigunearen erdian, salaketak jasotzeko eta erantzuna koordinatzeko.

Pastelero ezkonduko dela kanoikada batez iragarriko dute gaur Donostian, eta horrekin batera abiatuko da Aste Nagusia. Abuztuaren 18ra arte, hamaika ekitaldi egingo dituzte Gipuzkoako hiriburuan, bai udalak eraturiko egitarau ofizialean, bai Donostiako Piratak taldeak antolaturiko jai alternatiboan. Sonakay musika taldeko kideek abestuko dute Artillero kanoikadan, 19:00etan, Alderdi Ederren. Eta Altsasuko Gurasoek botako dute Aste Nagusi Pirata abiatzeko txupinazoa, ordu erdi geroago, Flamenkan.

Udalak eta Donostiako Piratek zenbait neurri jarri dituzte eraso sexistak saihesteko, eta gertatzen badira erantzuna emateko. Izan ere, udalak berriki zabalduriko datuen arabera, urtearen lehen erdian (13 kasu) %8 bortxaketa gehiago salatu dituzte Gipuzkoan, eta, oro har, emakumeen aurkako %26 eraso gehiago (92 kasu). Donostian ere asko nabaritu dute joera: %43 kasu gehiago salatu dituzte, 30 denera.

Piratek berritu eta eguneratu egin dute sexu erasoen kontrako protokoloa. Iaz telefono bat jarri zuten, salaketak jasotzeko prest egunean 24 orduz. Baina aurten, horrez gain, gune fisiko bat jartzea erabaki dute. «Ikusi genuen telefonoa motz geratzen zela», esan du Amaia Ouladek. Donostiako Piraten Zirgari taldekoa da, eta eraso sexisten kontrako lanean ari da. Jaigunean bertan toki bat prestatuta, «erasoei erantzun pertsonalizatua, azkarragoa eta hobeto koordinatua» eman ahalko diete.

Eraso sexistak salatzeko guneak Puntu Morea izango du izena. Gauean egongo da zabalik, 23:00etatik 04:00ak arte. Donostiako Piratetako emakumeek egingo dituzte txandak; gutxienez bi egongo dira uneoro. «Salatzeko, hitz egiteko edo babesa bilatzeko leku bat da», esan du Ouladek. Erasoa gertatuz gero, gune horretatik koordinatuko dute erantzuna: erasotzailea jaigunetik kanpora dezakete, edo barrak itxi denbora batez, kontzertua gelditu... «Eraso diotenarekin hitz eginda erabakiko da erantzuna, eta hark nahi duenaren neurrikoa izango da». Puntu Morea Donostiako portuko bigarren kai muturrean egongo da, hegazkinontzia ezizenez ezaguturiko eraikuntzaren atzean.

Puntu Morea non dagoen markatzen duten kartelak, pankartak eta telefonoak jarriko dituzte jaigunean. Horrez gain, entzungarri labur bat tartekatuko dute La Flamenkako musikan. Gaur gauean manifestazioa egingo dute, mugimendu feministak antolatuta.

Udalak kanpaina bat abiatu du jaiak erasorik gabe ospa daitezen. Baietzik gabe, ezetza da! lelopean, erasoen kontrako mezua duten 15.000 zapi banatuko dituzte autobus geltokian, eta sei zapi handi jarriko dituzte Zurriolako zubian. Horrez gain, sei metroko pankarta bat zintzilikatuko dute udaletxearen aurrean, Aste Nagusiak iraun bitartean. Horrez gain, 100.000 liburuxka sartu dituzte Donostiako herritarren buzoietan; liburuxka horietan, nola jokatu azaldu diete herritarrei. Emakumeentzako liburuxkak ere egin dituzte, erasoak nola saihestu azaltzeko. Gizonezkoentzako liburuxketan, berriz, eraso matxisten kontrako «jarrera aktiboa» hartzeko eskatu diete herritarrei. Tabernetan ere banatu dituzte protokoloa azaltzen duten liburuxkak, eta baita txartelak eta txapak ere. Taxistek erasoak salatzeko telefono zenbakiak dituzte.

Gaiaren inguruko informaziogune bat jarriko dute Bretxan. Gaur, esaterako, zabalik egongo da, 11:00etatik 04:00etara.

Emakumeak eta euskara

Emakumeen presentzia zaindu dute Piratek egitarauan, urtero egiten duten bezala. Denera 15 musika talde arituko dira zuzenean kontzertuetan, eta horietako %66k (11) gutxienez emakume bat dute musikari. Horrez gain, «sinbolo» gisa programatu dute Krii disko jartzaile kolektiboa. «Transfeminismotik pentsatu, ekin eta sortzen duen kolektibo bat da», adierazi dute antolatzaileek.

Hizkuntzen arteko orekari dagokionez, aukeratu dituzten taldeen ia erdia euskaraz arituko dira. Bik gazteleraz eta beste bik ingelesez abestuko dute, eta beste batek galizieraz. Piratek genero eta hizkuntza oreka bilatu izan dute egitarauan beste urteetan ere, baina «paperean geratzen zen asmoa» batzuetan, Asier Iriondok azaldu duenez. Taldeak aukeratzeko batzordeko kidea da gaztea, eta, gaineratu duenez, ez da erraza nahi adina talde topatzea euskaraz abestuko dutenak, emakume musikariak izango dituztenak eta Donostiakoak izango direnak. «Aurten askoz lehenago hasi gara prestatzen, eta horregatik lortu dugu halako egitarau garatua sortzea», esan du Iriondok.